Broj: 711-I-134-P-172-18/19-40-18

Zagreb, 3. prosinca 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnice Martine Dalić, potpredsjednice Vlade Republike Hrvatske i ministrice gospodarstva, poduzetništva i obrta do 14. svibnja 2018.g.**, pokrenutom Odlukom Povjerenstva broj: 711-I-961-P-172/18-13-18 od 18. svibnja 2018.g., na 30. sjednici, održanoj 3. prosinca 2018.g., donosi sljedeću

**ODLUKU**

1. **Utvrđuje se da dužnosnica Martina Dalić, potpredsjednica Vlade Republike Hrvatske i ministrica gospodarstva, poduzetništva i obrta od 19. listopada 2016.g. do 14. svibnja 2018.g., nije počinila povredu načela djelovanja propisanih člankom 5. stavkom 1. i 4. ZSSI-a, na način da bi osobno na netransparentan način okupila i rukovodila radom neformalne skupine s ciljem izrade nacrta Zakona o postupku izvanredne uprave u trgovačkim društvima od sistemskog značaja za Republiku Hrvatsku („Narodne novine“, broj 32/17., u daljnjem tekstu Zakon o postupku izvanredne uprave), isključivši pritom javnost i propisani postupak donošenja zakona, s obzirom da je utvrđeno da je odluka o okupljanju neformalne radne skupine vanjskih stručnjaka radi analize stanja u koncernu AGROKOR d.d. te radi izrade nacrta prijedloga navedenog Zakona, donesena političkom odlukom tadašnjih koalicijskih partnera u Vladi Republike Hrvatske.**
2. **Utvrđuje se da je dužnosnica Martina Dalić počinila povredu načela djelovanja propisanih člankom 5. stavkom 1. ZSSI-a, predlažući, u ime Ministarstva gospodarstva, poduzetništva i obrta, Vladi Republike Hrvatske da se Trgovačkom sudu u Zagrebu predloži imenovanje Ante Ramljaka za izvanrednog povjerenika u koncernu AGROKOR d.d., unatoč znanju dužnosnice da je isti bio član neformalne radne skupine za izradu nacrta prijedloga Zakona o postupku izvanredne uprave, čime je dužnosnica propustila postupiti odgovorno.**
3. **Utvrđuje se da je dužnosnica** **Martina Dalić počinila povredu načela djelovanja propisanog člankom 5. stavkom 4. ZSSI-a time što u razdoblju nakon konferencije za medije, održane dana 24. ožujka 2017.g., na kojoj je objavljena informacija o zakonodavnoj aktivnosti Vlade Republike Hrvatske vezanoj za problematiku krize koncerna AGROKOR d.d., unatoč iskazanom velikom interesu javnosti i medija, nije navela imena vanjskih stručnjaka angažiranih u neformalnoj radnoj skupini za izradu nacrta prijedloga Zakona o postupku izvanredne uprave, slijedom čega građani nisu bili upoznati s postupanjem dužnosnice koje je u vezi s obnašanjem njezine javne dužnosti, čime je dužnosnica propustila postupiti transparentno.**
4. **Utvrđuje se da je dužnosnica Martina Dalić počinila povredu načela djelovanja propisanih člankom 5. stavkom 1. ZSSI-a, time što na upit zastupnika u Hrvatskom saboru, prilikom saslušanja pred Odborom za gospodarstvo na tematskoj sjednici o Izvješću o poslovanju Agrokora, održanoj 15. veljače 2018.g., nije navela imena vanjskih stručnjaka okupljenih u neformalnoj radnoj skupini za izradu nacrta prijedloga Zakona o postupku izvanredne uprave, čime je dužnosnica propustila postupiti vjerodostojno.**

Obrazloženje

Povjerenstvo je na 11. sjednici, održanoj 18. svibnja 2018.g., pokrenulo postupak za odlučivanje o sukobu interesa protiv dužnosnice Martine Dalić zbog moguće povrede članka 5. stavka 1. i 4. ZSSI-a, koja proizlazi iz mogućeg propusta dužnosnice da u postupku izrade Zakona o postupku izvanredne uprave u trgovačkim društvima od sistemskog značaja za Republiku Hrvatsku („Narodne novine“, broj 32/17, u daljnjem tekstu: Zakon o postupku izvanredne uprave), kao i u događajima koji su slijedili nakon donošenja Zakona, zaštiti vlastitu vjerodostojnost i dostojanstvo povjerene joj dužnosti, opravda povjerenje građana i upozna građane sa svojim djelovanjem, a što proizlazi iz saznanja da je dužnosnica tijekom ožujka 2017.g. na netransparentan način okupila i rukovodila radom neformalne skupine s ciljem izrade nacrta Zakona o postupku izvanredne uprave, isključivši pritom javnost i propisani postupak donošenja zakona, kao i saznanja da je nakon donošenja navedenog Zakona dala prijedlog Vladi Republike Hrvatske (u daljnjem tekstu: Vlada RH) da se za izvanrednog povjerenika trgovačkog društva AGROKOR d.d. imenuje osoba koja je bila dio te neformalne radne skupine te činjenice da su pojedine osobe iz te skupine kasnije stupale u poslovni odnos sa trgovačkim društvom AGROKOR d.d.

Člankom 3. stavkom 1. točkom 4. ZSSI-a propisano je da su predsjednik i članovi Vlade RH (potpredsjednici i ministri u Vladi RH) dužnosnici u smislu ZSSI-a. Povjerenstvo je uvidom u Registar dužnosnika utvrdilo da je Martina Dalić stupila na dužnost potpredsjednice Vlade RH i ministrice gospodarstva, poduzetništva i obrta 19. listopada 2016.g. Uvidom u Rješenje predsjednika Vlade RH o razrješenju potpredsjednice Vlade RH i ministrice gospodarstva, poduzetništva i obrta, Klasa: 080-02/18-02/41, Urbroj: 50301-15/28-18-02 od 14. svibnja 2018.g. utvrđeno je da je dužnosnica Martina Dalić 14. svibnja 2018.g. prestala obnašati navedene dužnosti.

Stoga je Martina Dalić, povodom obnašanja navedenih dužnosti obvezna postupati sukladno odredbama ZSSI-a.

Na dostavljenu Odluku o pokretanju postupka od 18. svibnja 2018.g., dužnosnica je dostavila svoje očitovanje u dodijeljenom zakonskom roku. Očitovanje je zaprimljeno u knjizi ulazne pošte Povjerenstva 1. veljače 2017.g. pod brojem: 711-U-467-P-319-16/17-13-4.

Dužnosnica u svom očitovanju u bitnom iznosi tvrdnje o formalnim nedostacima postupka, zatim opširno rekapitulira slijed relevantnih događaja i iznosi prigovore zaključcima o činjeničnom stanju u Odluci o pokretanju postupka te se konačno osporava mogućnost svoje odgovornosti za moguće povrede načela djelovanja u obnašanju dužnosti, koji joj se stavljaju na teret.

Dužnosnica u očitovanju navodi da smatra da je nepristranost predsjednice Povjerenstva, Nataše Novaković u ovom predmetu dovedena u pitanje povodom okolnosti da je bila zaposlenica Hrvatske udruge poslodavaca (dalje u tekstu: HUP) od 2006. do 2018.g., a s obzirom da je kroz cijelo to razdoblje Ivica Todorić bio počasni predsjednik HUP-a (status stavljen mirovanje u studenom 2017.g.), dočim je Damir Kuštrak, član uprave i Nadzornog odbora koncerna AGROKOR d.d., bio predsjednik HUP-a u razdoblju 2007.-2011.g. te da bi stoga bilo uputno da se izuzela od odlučivanja u ovom predmetu.

 Dužnosnica smatra da je Povjerenstvo bilo prekludirano u donošenju Odluke o pokretanju ovog postupka od 18. svibnja 2018.g., s obzirom da je Martina Dalić prestala biti dužnosnica 14. svibnja 2018.g.

 Dužnosnica također smatra da je Povjerenstvo prije donošenja Odluke o pokretanju postupka trebalo provjeriti sve relevantne činjenice i prikupiti podatke od nadležnih državnih tijela.

 Nadalje, dužnosnica u očitovanju iznosi navode o okolnostima krize u koncernu AGROKOR d.d. i povezanim društvima i događajima koji su prethodili donošenju Zakona o postupku izvanredne uprave. Navodi da je činjenica da je koncern zapao u krizu signalizirana time što mu je od strane rejting agencija u siječnju i veljači 2017.g. u više navrata snižen kreditni rejting uz upozorenja o visokoj zaduženosti, kao i da je ruski veleposlanik javno izjavio da Sberbank Agrokoru više neće davati kredite i istaknuo da se nalazi u financijskim poteškoćama. Dužnosnica ističe da u to vrijeme Vlada RH niti ona osobno nije imala nikakvih specifičnih saznanja o poteškoćama u koncernu AGROKOR d.d.

Dužnosnica navodi da ju je sredinom veljače 2017.g. tadašnji predstojnik Ureda predsjednika Vlade RH, Davor Božinović obavijestio da je održan politički sastanak s koalicijskim partnerima, predstavnicima MOST-a NEZAVISNIH LISTA (dakle, kojem sastanku nije prisustvovala dužnosnica osobno), da je MOST imao od dobavljača koncerna AGROKOR d.d. informacije o velikim problemima u kojima se koncern našao te da je MOST inzistirao na zajedničkoj radnoj skupini, sastavljenoj od nezavisnih eksperata koji imaju znanje za razumjeti složen problem krize koncerna AGROKOR d.d., koji će pratiti razvoj događaja i tražiti rješenja predmetnog problema te u koju bi skupinu MOST i HDZ predložili po dvije osobe.

Dužnosnica dalje navodi da je predsjednik Vlade RH sazvao radni sastanak 22. veljače 2017.g. radi osnivanja stručne radne skupine koja će Vladi RH pomoći u razumijevanju problema koji se stvaraju u koncernu AGROKOR d.d. te u identificiranju opcija postupanja, kojem su sastanku prisustvovali i guverner Hrvatske narodne banke Boris Vujčić, ministri Goran Marić i Zdravko Marić te dužnosnica osobno. Ističe da je dogovorom i suglasjem svih prisutnih na tom sastanku odlučeno da se kao članovi radne skupine sa strane HDZ-a angažiraju Tomislav Matić, Ante Ramljak i Tonći Korunić, pri čemu dužnosnica Martina Dalić navodi da je ona osobno inicijalno predložila Tomislava Matića i Antu Ramljaka, a da je dužnosnik Zdravko Marić predložio Tonćija Korunića, a da su svi prisutni prijedloge podržali. Dužnosnica ističe da do tada niti s jednim od trojice predloženih članova radne skupine nije održavala prijateljske odnose niti su na bilo koji način bili privatno, prijateljski ili obiteljski povezani, već da je iste osobe poznavala samo kao kolege iz financijske zajednice. Dužnosnica obrazlaže da je Tomislav Matić u 90-im godinama radio u Ministarstvu financija, zatim da je Ante Ramljak radio u Ministarstvu gospodarstva i Centru za praćenje investicija (CEI) u vrijeme kad su ministri gospodarstva bili Radimir Čačić i Ivan Vrdoljak, dok je Tonći Korunić vrlo često rado na poslovima organiziranja izdanja državnih obveznica pa da ga je dužnosnica poznavala iz vremena kada je obnašala dužnost ministrice financija.

Dužnosnica navodi da je, po prihvatu zadatka od strane Tomislava Matića, Ante Ramljaka i Tonćia Korunića, predsjednik Vlade RH obavijestio tadašnjeg predsjednika Hrvatskog sabora Božu Petrova da je HDZ utvrdio trojicu članova za radnu skupinu te ga pozvao da sukladno dogovoru, dostavi imena osoba koje MOST kao koalicijski partner predlaže za sudjelovanje u radnoj skupini te da je dužnosnik Božo Petrov dužnosnici osobno sutradan 23. veljače 2017.g., SMS-om dostavio kontakte i imena osoba koje je predlagao MOST i to Branimira Bricelja i Zorana Besaka. Dužnosnica ističe da Branimira Bricelja i Zorana Besaka nije poznavala od ranije niti je o njima osobno išta znala, kao i da se prijedlog ovih osoba od strane HDZ-a nije preispitivao te zaključuje da je, stoga, predmetna radna skupina rezultat političkog dogovora tadašnjih koalicijskih partner HDZ-a i MOST-a.

 Dužnosnica stoga ukazuje da su netočni zaključci u Odluci o pokretanju postupka da bi predmetna neformalna radna skupina bila angažirana od nje osobno ili da bi bila okupljena na osobnu inicijativu dužnosnice, već da je radna skupina osnovana na inicijativu tadašnjih koalicijskih partnera u Vladi RH, a da su članovi radne skupine predloženi i usuglašeni između većeg broja državnih dužnosnika i potvrđeni od strane čelnika navedenih koalicijskih stranaka.

Dužnosnica Martina Dalić ističe da je njezina uloga, za koju ju je zadužio predsjednik Vlade RH, bila da koordinira posao radne skupine. Napominje da se praćenju i analizi stanja u Agrokoru i iznalaženju opcija za sprječavanje katastrofalnih posljedica koje bi za hrvatsko gospodarstvo izazvala propast koncerna posvetila zajedno s predsjednikom Vlade RH, predsjednikom Hrvatskog sabora, tadašnjim predstojnikom Ureda predsjednika Vlade Davorom Božinovićem, službenicima i dužnosnicima Ureda za zakonodavstvo, Ureda predsjednika Vlade, Ministarstva pravosuđa, Ministarstva gospodarstva, poduzetništva i obrta, uz povremeno sudjelovanje dužnosnika Zdravka Marića, Davora Ive Stiera i Tomislava Ćorića i uz pomoć nezavisnih stručnjaka odabranih u opisanom postupku.

U odnosu na problematiku korištenja e-mail adrese s domenom *hotmail.com*, dužnosnica navodi da se radi o jednoj od četiri e-mail adrese koje je koristila u to vrijeme, a da ovu adresu koristi već 10 godina. Dužnosnica ističe da ova njezina adresa elektroničke pošte nije, dakle, bila otvorena s ciljem komunikacije o temi „Agrokor“, već da je koristila istu i za komunikaciju s drugim dužnosnicima, pa i sa samim Povjerenstvom. Dužnosnica ističe da je komunikacija s članovima neformalne radne skupine na portalu *index.hr* bila objavljena samo fragmentarno te da je ista komunikacija stoga protumačena od strane toga portala neistinito i zlonamjerno.

Dužnosnica ističe da je Vlada RH, kao kolektivno tijelo, poduzimala aktivnosti s ciljem iznalaženja rješenja za krizu u koncernu AGROKOR d.d., odnosno da su sve poduzete aktivnosti bile aktivnosti Vlade RH, a ne dužnosnice osobno.

Navodi da je prvi sastanak odabranih financijskih eksperata iz radne skupine (Ante Ramljak, Tomislav Matić, Tonči Korunić, Branimir Bricelj, Zoran Besak) s predsjednikom Vlade RH i tadašnjim predsjednikom Sabora održan 23. veljače 2017. uvečer te navodi da su istom prisustvovali, osim dužnosnika Andreja Plenkovića i Bože Petrova i dužnosnice osobno, još i dužnosnici Zdravko Marić, Davor Božinović te Davor Ivo Stier. Dužnosnica navodi da su prisutnim financijskim stručnjacima predsjednik Vlade RH i Hrvatskog sabora objasnili da njihov zadatak uključuje pomoć u razumijevanju stanja u koncernu AGROKOR d.d. i identificiranju opcija za eventualnu reakciju. Navodi da su isti stručnjaci tada zamoljeni za diskreciju s obzirom na osjetljivost situacije, sprečavanje mogućnosti da neka glasina ili informacija dodatno destabilizira koncern AGROKOR d.d.

Dužnosnica navodi da su potom uslijedili brojni sastanci na kojim su, uz odabrane financijske stručnjake i dužnosnicu Martina Dalić osobno, redovito sudjelovali dužnosnici Andrej Plenković, Božo Petrov, Davor Božinović, Zdravko Marić, Davor Ivo Stier, te u nekoliko navrata i Tomislav Čorić. Dužnosnica navodi da su samo u danima do kraja veljače 2017.g. održana barem četiri takva sastanaka od čega su, na primjer, dva održana 26. veljače 2017. g., jedan prije sastanka s Ivicom Todorićem, a jedan nakon sastanka s njim. Vezano za predstavnike MOST-a, dužnosnica navodi da je dužnosnik Božo Petrov u prvo vrijeme većinom dolazio sam, a da je u nekoliko navrata doveo Ladislava Turčinovića i Darija Čehića, dok su na jednom od sastanaka, početkom ožujka, prisustvovali Ivan Kovačić i Ante Čikotić.

Dužnosnica navodi da se na ovim sastancima raspravljalo o predloženim scenarijima mogućeg razvoja događaja u koncernu AGROKOR d.d., načinu reakcije Vlade RH, procjenama stvarnog stanja u koncernu u svjetlu podataka koje su dostavili iz uprave koncerna i procjenama brzine pogoršavanja situacije s obzirom na informacije koje su dnevno dolazile s financijskog tržišta o padu cijena, negativnim reakcijama rejting agencija i slično.

Dužnosnica ukazuje da je 26. veljače 2017.g. održan sastanak s Ivicom Todorićem i Ivanom Crnjcem, kojem su prisustvovali dužnosnici Andrej Plenković, Božo Petrov, Zdravko Marić i dužnosnica osobno te da je na istom Ivica Todorić obavijestio prisutne da je stanje u koncernu AGROKOR d.d. iznimno loše, da koncern treba financijsku intervenciju od 300 milijuna eura (koju je intervenciju zatražio od Vlade RH) ili će otići u stečaj. Navodi da je istog dana navečer održan novi sastanak s navedenim financijskim stručnjacima, a da je na istom sastanku predsjednik Vlade RH predstavio i četiri pravna stručnjaka, među kojima je bio i odvjetnik Boris Šavorić. Dužnosnica ističe da osobno nije nikada prije srela niti jednog od predmetna četiri pravna stručnjaka, dakle, niti Borisa Šavorića, odnosno da nikoga od njih nije poznavala niti s kim od njih radila te navodi da nije propitivala zbog čega se te osobe nalaze na sastanku kojim je predsjedao predsjednik Vlade RH. Dužnosnica ukazuje da je upravo zato, na pitanje koje je 15. veljače 2018. postavio saborski zastupnik Saša Đujić: „*Molim Vas da napokon odgovorite kakva je Vaša veza s gospodinom Borisom Šavorićem i Tomislavom Matićem?*" njezin odgovor bio: „*Moja veza sa Šavorićem je nikakva*”.

Kako bi ukazala na točnost svojih navoda o uključenosti visokih dužnosnika koalicijske Vlade te da je postojao dogovor na razini Vlade RH o tome da se ove aktivnosti vrše diskretno, citira medijske izjave dužnosnika. Citira predsjednika Vlade RH, koji je 11. travnja 2017. u razgovoru za tjednik Globus rekao: „*Proces se vodio diskretno dok NI nije objavio da je Ivica Todorić bio u Vladi, a mi smo intenzivno već tada radili mjesec dana. Najveći dio vremena mnogi u Vladi, a i ja osobno već smo tada posvetili toj temi*." Ujedno citira dužnosnika Davora Božinovića, koji je u intervjuu časopisu Globus 22. travnja 2017. izjavio: „ *Vlada na čelu s premijerom Andrejom Plenkovićem od početka krize u Agrokoru bila je svjesna da smo na pragu najveće krize u povijesti hrvatske ekonomije...Stoga se od samog početka uspostavio svojevrsni war room koji je gotovo dva mjeseca neprekidno zasjedao i tražio rješenja za opisane izazove*. ”

Dužnosnica Martina Dalić stoga zaključuje da je Povjerenstvo došlo do pogrešnog zaključka da bi ona oformila radnu skupinu koja bi onda prikupljala podatke, a sve protivno odredbama ZSSI, već upravo suprotno, da je iz navedenog razvidno da niti jednu od osoba koje su činile neformalnu radnu skupinu nije privatno ili poslovno poznavala na način koji bi bio protivan odredbama ZSSI, već da se radilo o radnoj skupini koja je osnovana političkim dogovorom, a radi podrške i potpore Vlade RH u razmatranju teškog ekonomskog problema za koji državna služba nije imala dovoljno ekspertize te da su predmetni financijski stručnjaci postupali sukladno uputama članova Vlade RH.

 U daljnjem tekstu svoga očitovanja dužnosnica Martina Dalić očituje se posebno vezano na svaki od e-mail poruka koje su bile citirane u Odluci o pokretanju postupka, kako su objavljeni na portalu *indeks.hr*, kao i na neke e-mail poruke koje nisu bile objavljene ili dijelove poruka koji nisu bili objavljeni, a čije je ispise dužnosnica dostavila u prilogu svojeg očitovanja. Zbog obilnosti teksta, u ovom obrazloženju se iznose oni navodi iz ovog dijela očitovanja koji se odnose na zaključke Povjerenstva o činjenicama koje su smatrane relevantnima za zaključke na kojima je utemeljena Odluka o pokretanju postupka.

 Dužnosnica u bitnom ukazuje da je kompletnu korespondenciju s navedenim osobama koje su činile ekspertnu skupinu vodila ne na vlastitu inicijativu nego upravo izvršavajući nalog predsjednika Vlade RH da koordinira njihovim radom pa je u tom pogledu i dogovarala njihove međusobne sastanke ili njihove sastanke s predsjednikom Vlade RH i drugim predstavnicima koalicije. Navodi da su se određeni sastanci održavali u poslovnim prostorijama nekih od članova radne skupine primjerice, kada vikendom ne bi bio najavljen sastanak, u prostorijama Vlade RH. Nadalje, dužnosnica navodi da je hodogram radnji, koji je istaknut u obrazloženju Odluke o pokretanju kao prilog e-maila poslanog od strane Tonćija Korunića, bio materijal pripremljen za sastanak s predsjednikom Vlade RH upravo jer je to bilo u sklopu zadatka koji je dodijeljen radnoj skupini od strane Vlade RH.

 Pored ostalog, dužnosnica navodi, vezano uz korespondenciju od 19. ožujka 2017.g., da je nakon analize pravnih rješenja, koja su druge države primjenjivale u slučaju propasti velikih kompanija, temeljem naloga dužnosnice Martine Dalić, Boris Šavorić pribavio talijanski zakon koji se tiče Parmalata. Dužnosnica obrazlaže da je Ivica Todorić Vladu RH obavijestio da planira pokrenuti postupak predstečajne nagodbe nad koncernom AGROKOR d.d. te da je u dogovoru s predsjednikom Vlade RH dužnosnica zatražila da se temeljem talijanskog uzora pripremi predložak od kojeg bi se moglo krenuti u izradu zakona koji bi omogućio efektivno upravljanje procesom predstečaja sustava za koji se tada smatralo da ga čini više od pedesetak kompanija. Dužnosnica navodi da je prvotnu verziju nacrta zakona po talijanskom predlošku proslijedio radnoj skupini 19. ožujka 2017.g. odvjetnik Toni Smrček te da je ista dorađena 22. ožujka 2017.g. po uputama dužnosnice. Dužnosnica ukazuje da je ova verzija bila proslijeđena 22. ožujka 2017.g. Zdenki Pogarčić, predstojnici Ureda za zakonodavstvo, radi razmatranja ove verzije nacrta Zakona o postupku izvanredne uprave s ustavnog i svakog drugog pravnog aspekta (što također potvrđuje priložena e-mail korespondencija).

 Dužnosnica potom ukazuje da je 23. ožujka 2017.g. druga verzija zakonskog predloška prezentirana dužnosnicima Andreju Plenkoviću, Boži Petrovu i Davoru Božinoviću, a da je dužnosnica 24. ožujka 2017.g. u poslijepodnevnim satima održala press konferenciju na kojoj je objavila da Vlada RH radi na izradi predmetnog zakona.

 Nadalje dužnosnica navodi da je 25. ožujka 2017.g. dala nalog da se tekst Zakona treba promijeniti na način da se odmakne od talijanskog uzora i približi hrvatskom stečajnom zakonodavstvu, kao i da je po njenom nalogu Ante Ramljak 27. ožujka 2017.g. dostavio petu verziju predloška predmetnog zakona na mišljenje profesorima Pravnog fakulteta u Zagrebu, prof. Zoranu Paraću i prof. Petru Miladinu. U odnosu na konstatacije iz obrazloženja Odluke o pokretanju postupka, dužnosnica navodi da su prihvaćene sve one primjedbe prof. Petra Miladina koje su se mogle prihvatiti, dakle većina njih, ali da određene nisu mogle biti prihvaćene, a dužnosnica ističe da je sporne točke razrješavala osobno, kao odgovorni dužnosnik u dogovoru s drugim dužnosnicima (uključujući i predsjednika Vlade RH), a rukovodeći se ciljem koji je Vlada RH pripremom i donošenjem ovog zakona željela postići.

Nadalje dužnosnica iznosi kronologiju radnji na dovršavanju nacrta prijedloga Zakona o postupku izvanredne uprave, u kojoj su sudjelovali predstavnici nadležnih tijela državne uprave što potvrđuje priloženi ispis e-mail korespondencije.

Dužnosnica navodi da je 28. ožujka 2017.g. zatražila od Zdenke Pogarčić izradu ustavnih osnova zakona, zatim da je ista verzija zakona 29. ožujka 2017.g. dostavljena Dubravki Vlašić Pleše, savjetnici u Uredu predsjednika Vlade RH, nadalje da je 29. ožujka 2017.g. održan radni sastanak radi daljnje dorade nacrta Zakona, kojem su prisustvovali dužnosnik Božo Petrov, dužnosnik Ante Šprlje, tadašnji ministar pravosuđa; dužnosnica Sanja Mišević, tadašnja državna tajnica u Ministarstvu pravosuđa; Igor Vidra, načelnik u Ministarstvu pravosuđa; savjetnica Dubravka Vlašić Pleše, neki zastupnici u Hrvatskom saboru iz reda MOST-a te dužnosnica osobno i svi financijski i pravni eksperti koji su činili neformalnu radnu skupinu. Nadalje, dužnosnica navodi da je 30. ožujka 2017.g. nastavljen daljnji rad pod rukovodstvom dužnosnice u kojem su uključeni i navedeni načelnik Igor Vidra, kao i dužnosnik Zvonimir Novak, pomoćnik ministrice gospodarstva, poduzetništva i obrta, što je rezultiralo jedanaestom verzijom nacrta zakona, koja je opet dostavljena predsjedniku Vlade RH prilikom njegova sastanka s dužnosnikom Božom Petrovom.

Konačno, dvanaesta verzija nacrta Zakona dovršena je nakon toga sastanka te ju je proslijedio svima Branimir Bricelj 31. ožujka 2017.g. u 3:03 sata ujutro. Dužnosnica navodi da je ovu verziju proslijedila dužnosniku Zvonimiru Novaku s uputom da istu proslijedi na mišljenje nadležnim ministarstvima, koja su prethodno bila upozorena na žurnost postupanja. Dužnosnica ukazuje da je 31. ožujka 2017.g. u 12:13 sati Dubravka Vlašić Pleše dostavila konačnu verziju obrazloženja članaka, a da je u 13:34 Zdenka Pogarčić iz Ureda za zakonodavstvo dostavila nacrt prijedloga Zakona o postupku izvanredne uprave u trgovačkim društvima od sistemskog značaja za RH, u koji su uključene primjedbe Ministarstva financija.

Dužnosnica zaključuje ovaj dio očitovanja, vezano za spornu večeru na koju je pozvala članove neformalne radne skupine u e-mailu od 31. ožujka 2017.g., koji se citira u Odluci o pokretanju postupka, navodeći da je ove osobe obavijestila da je Vlada RH toga dana usvojila zakon i pozvala ih na večeru u znak zahvalnosti za pomoć koju su pružili Vladi RH u prethodnim tjednima. Navodi da je upotrijebila govornu figuru „Ostajem Vaš vječni dužnik”, ali da ista niti na koji način ne implicira bilo kakvu obvezu te da je tumačenje Povjerenstva u kojem bi navedeno impliciralo osobnu obvezu dužnosnice spram svih uključenih osoba bilo posve protivno ispravnom tumačenju. Ističe da je večera kasnije i održana i to uz znanje predsjednika Vlade RH.

Dužnosnica dalje u svom očitovanju obrazlaže opravdanost žurnosti u postupanju Vlade RH činjenicom da je pogoršanje poslovanja u koncernu AGROKOR d.d. prijetilo kolapsom cijelog gospodarskog sustava. Ističe da su tih dana u medijima prenesene vijesti o tome da je blokada Agrokorovih računa počela 30. ožujka 2017., a već 31. ožujka 2017. godine dosegla je 704 milijuna kuna te je visina blokade i broj osoba koje su blokirale Agrokor rasla svaki dan, a da je do 7. travnja 2017.g. (kada je zatraženo aktiviranje zakona) blokada Agrokorovih računa premašila 3 milijarde kuna.

Dužnosnica, međutim, ističe da su, neovisno o potrebi žurnog postupanja, poštivane sve proceduralne odredbe koje se primjenjuju na izradu propisa, da su u izradi propisa sudjelovali predstavnici relevantnih državnih tijela — Ureda za zakonodavstvo, Ureda predsjednika Vlade RH, Ministarstva pravosuđa, Ministarstva gospodarstva, poduzetništva i obrta, a da se Ministarstvo financija, temeljem odluke ministra financija, izuzelo. Navodi da su u postupku priprema za podnošenje nacrta prijedloga Zakona o postupku izvanredne uprave prikupljena mišljenja svih ministarstava kako je to propisano Poslovnikom Vlade RH. Napominje da su, s obzirom da su aktivno sudjelovali u izradi zakona, Ured za zakonodavstvo, Ministarstvo pravosuđa i Ministarstvo gospodarstva, poduzetništva i obrta mogli izdati mišljenja u vrlo kratkom roku dok su Ministarstva vanjskih i europskih poslova i Ministarstvo financija zamoljeni da budu spremni analizirati zakon i izdati mišljenja u kratkom roku. Dužnosnica je u prilogu očitovanja također dostavila preslike tih mišljenja.

U odnosu na propust da se prethodno upućivanju prijedloga Zakona o postupku izvanredne uprave provede procjena učinka propisa, dužnosnica ukazuje da je samim člankom 49. toga Zakona izričito propisano da će Ministarstvo gospodarstva, poduzetništva i obrta provesti naknadnu procjenu učinaka propisa u roku od dvije godine.

U odnosu na propust da se prethodno provede savjetovanje sa zainteresiranom javnosti, dužnosnica smatra kako žurnost problema koji se rješavao Zakonom o postupku izvanredne uprave nije ostavio dovoljno vremena za provođenje ove procedure. Ističe da je o tome u nekoliko navrata govorio i predsjednik Vlade RH te citira njegovu izjavu danu u intervjuu za portal *tportal.hr* 9. svibnja kazao je: „*Da smo imali malo više vremena, mogli smo oformiti dvije, tri radne skupine, organizirati javna savjetovanja, studije učinka, a zato nismo imali vremena. Imali smo kriznu situaciju u kojoj smo morali odvažno preuzeti političku odgovornost*.“

Dužnosnica ističe da za pripremu ovog Zakona ministar gospodarstva, poduzetništva i obrta nije formirao radnu skupinu zbog činjenice da Ministarstvo gospodarstva poduzetništva i obrta nije iniciralo rješavanje ove problematike niti su aktivnosti Vlade RH u praćenju krize u koncernu AGROKOR d.d. i iznalaženju rješenja za tu krizu provođene kao resorna zadaća Ministarstva gospodarstva, poduzetništva i obrta, već je navedeni proces iniciran i vođen od strane predsjednika Vlade RH i predsjednika Hrvatskog sabora, a da je dužnosnica u tom procesu aktivno sudjelovala kao potpredsjednica Vlade RH prema uputama predsjednika Vlade RH. Dužnosnica navodi da je stoga Ministarstvo gospodarstva, poduzetništva i obrta, s obzirom da je samim Zakonom o postupku izvanredne uprave predviđena određena resorna nadležnost toga ministarstva vezano uz taj postupak, onda preuzelo posao prikupljanja mišljenja na nacrt prijedloga Zakona.

Dužnosnica ističe da su pitanja poštivanja procedure i sadržaja dokumentacije zakonskih prijedloga koji dolaze na odlučivanje na sjednice Vlade RH u domeni odgovornosti predsjednika Vlade i stručnih službi Vlade te da Povjerenstvo nije imalo osnovu zaključiti da su u ovom slučaju ove službe propustile obaviti nadzor nad provođenjem ove procedure. Dužnosnica ukazuje da je Zakon o izvanrednoj upravi Vlada RH usvojila jednoglasno temeljem obrazloženja koje je dao predsjednik Vlade i dužnosnica kao tadašnja potpredsjednica i ministrica. Dužnosnica ujedno navodi da je, prema njezinim saznanjima, konačni prijedlog Zakona o postupku izvanredne uprave dostavljen Hrvatskom Saboru u obliku i s dokumentacijom kako je propisano Poslovnikom Hrvatskog sabora, što je odgovornost Glavnog tajništva Vlade RH te zaključuje da Hrvatski Sabor ne bi Zakon niti prihvatio u proceduru da to nije bio slučaj. Navodi da je Hrvatski sabor predmetni Zakon izglasao potrebnom većinom 6. travnja 2017. godine, a sam Zakon stupio je na snagu 7. travnja 2017.g., napominje da je Zakon o postupku izvanredne uprave Ustavni sud ocijenio sukladnim Ustavu Republike Hrvatske odlukom od dana 8. svibnja 2018.g., zatim da je Zakon o postupku izvanredne uprave uključen i u Anex A Uredbe o insolventnosti Europskog Vijeća i Parlamenta 2015/848 što je učinjeno usvajanjem odgovarajuće Uredbe 4. srpnja 2018.g., kao i da je Nagodba vjerovnika u procesu izvanredne uprave postignuta 4. srpnja 2018. g.

Dužnosnica u očitovanju nadalje iznosi slijed događaja koji su prethodili imenovanju izvanrednog povjerenika koncerna AGROKOR d.d. Navodi da je odlučivanje o imenu povjerenika započelo 7. travnja 2017.g. u poslijepodnevnim satima na sastanku na kojem su sudjelovali dužnosnici Andrej Plenković, Gordan Jandroković, Ante Šprlje, Zdravko Marić, Goran Marić, Davor Božinović, Tomislav Ćorić, dužnosnica Martina Dalić osobno i vjerojatno netko od savjetnika u Uredu predsjednika Vlade. Dužnosnica navodi da je rasprava na tom sastanku trajala cijelo poslijepodne i večer te je završila iza ponoći te da je na istom sastanku, zaključkom svih prisutnih odlučeno da će se mogućnost obavljanja posla izvanrednog povjerenika ponuditi Branimiru Bricelju, a mjesto zamjenika izvanrednog povjerenika Anti Ramljaku. Dužnosnica navodi da je Branimir Bricelj inicijalno ovu ponudu prihvatio, a gospodin Ramljak odbio, ali da je Branimir Bricelj kasno uvečer 8. travnja 2017. javio svoju konačnu odluku da ponuđeno mjesto izvanrednog povjerenika ne prihvaća. Dužnosnica navodi da je, stoga dužnosnik Andrej Plenković zatražio da se pozove Antu Ramljaka na razgovor, s obzirom da je inicijalno bio kandidat za zamjenika izvanrednog povjerenika te da je na sastanku s predsjednikom Vlade održanom 9. travnja 2017.g. poslijepodne, kojem je prisustvovala i dužnosnica Martina Dalić osobno, Ante Ramljak prihvatio ponudu da obavlja posao izvanrednog povjerenika koncerna AGROKOR d.d. Dužnosnica ističe da se o kandidaturi Ante Ramljaka predsjednik Vlade konzultirao i s dužnosnikom Božom Petrovom, koji je dao podršku imenovanju Ante Ramljaka za izvanrednog povjerenika. Dužnosnica dodaje da su o pitanju imenovanja Ante Ramljaka na navedenu funkciju toga dana uvečer održane i političke konzultacije u vrhu HDZ-a koji je također podržao navedeno imenovanje.

Dužnosnica navodi da je temeljem svih ovih odluka i dogovora ona ispred Ministarstva samo formalno uputila prijedlog Vladi RH da se Antu Ramljaka predloži sudu za obavljanje posla izvanrednog povjerenika, odnosno da predlaganje Ante Ramljaka niti na koji način nije bila njezina individualna odluka. Prijedlog Ante Ramljaka za izvanrednog povjerenika u koncernu AGROKOR d.d. je od strane Vlade RH, nakon obrazloženja koje je dao predsjednik Vlade, jednoglasno prihvaćen.

U odnosu na izbor osoba koje je Ante Ramljak po imenovanju izvanrednim povjerenikom koncerna AGROKOR d.d. angažirao u krizni menadžment, dužnosnica u očitovanju navodi da je o okolnostima, razlozima i načinu na koji je tijekom prvih dana izvanredne uprave zatražio pomoć osoba za koje je vjerovao da mu u savladavanju teškog stanja u koncernu mogu pomoći,

Ante Ramljak govorio pred saborskim odborom za gospodarstvo. Dužnosnica ističe da su to okolnosti u kojima je odlučivao Ante Ramljak te da ju vezano za te svoje odluke nije bio dužan išta pitati niti ju je pitao.

 Dužnosnica navodi da nije sudjelovala u korespondenciji između Ante Ramljaka i Marka Delića od 16. travnja 2017.g. vezano za odabir kandidata za glavnog savjetnika za restrukturiranje niti je istu korespondenciju vidjela, a koja se korespondencija navodi u Odluci o pokretanju postupka. Napominje da Marko Delić nikad nije tražen da sudjeluje niti je sudjelovao u aktivnostima pomoći vanjskih stručnjaka koje je tražila Vlada RH.

 S tim u vezi dužnosnica navodi da je izvanredni povjerenik koncerna AGROKOR d.d. dostavljao redovita mjesečna izvješća Ministarstvu gospodarstva, poduzetništva i obrta, Trgovačkom sudu u Zagrebu i Privremenom vjerovničkom vijeću te napominje da su ova izvješća dostupna na mrežnim stranicama Ministarstva gospodarstva poduzetništva i obrta. Navodi da su se u izvješćima od mjeseca studenog 2017.g. navodili i troškovi izvanredne uprave

razloženi po vrstama savjetnika gdje su i svi tadašnji glavni savjetnici poimenično navedeni.

Dužnosnica Martina Dalić ističe da o osoblju koje je glavni savjetnik za restrukturiranje AlixPartners angažirao na obavljanju svojih poslova, uključujući i domaće podizvođače, nije odlučivala niti je to bila njena dužnost ili odgovornost odnosno da nikada nije ni sa kime iz AlixPArtners razgovarala o bilo kojoj osobi koju bi oni trebali zaposliti ili angažirati. Ističe da stoga nije tada znala niti danas zna koje i kakve plaće AlixPArtners isplaćuje niti koliko plaća domaće podizvođače, već da su to odluke strane privatne tvrtke u koje nije imala, niti je mogla imati, uvida. Stoga smatra da se ove okolnosti ne mogu dovesti u okvir odgovornosti dužnosnice u obnašanju dužnosti.

Dužnosnica u svom očitovanju ujedno navodi da je o procesu izvanredne uprave govorila

često, objašnjavala sve njegove aspekte u brojnim intervjuima koje je davala za sve televizije i gotovo sve relevantne tiskane medije te da je time osiguravala da građani budu informirani o ciljevima procesa izvanredne uprave i njegovim učincima na hrvatsko gospodarstvo.

Dužnosnica zaključuje svoje očitovanje navodima da smatra da je svoju dužnost obavljala časno, uloživši svoje vrijeme, energiju, trud i znanje koje je stekla u javnom i privatnom sektoru u međunarodnoj monetarnoj organizaciji s ciljem da pridonese traženju rješenja za najveću gospodarsku krizu koja je zaprijetila Hrvatskoj, da je obavljala dužnost potpredsjednice Vlade RH u javnom interesu, u interesu gospodarstva Republike Hrvatske, u interesu očuvanja desetina tisuća radnih mjesta koje je prijetnja nekontrolirane propasti Agrokora ugrozila kako u samom Agrokoru tako i kod njegovih dobavljača (Agrokor u Hrvatskoj zapošljava oko 27.000 radnika i još toliko u zemljama okruženja, samo dobavljači Konzuma zapošljavaju daljnjih 150.000 radnika). Navodi da je posao cjelokupne Vlade RH bio pravovremeno i odlučno dizajniranje zakonskog prijedloga čija je primjena omogućila sprečavanje ove ekonomske katastrofe, a da je dužnosnica u obnašanju dužnosti potpredsjednice Vlade RH, u dogovoru s predsjednikom Vlade RH, koordinirala cjelokupnim procesom.

Dužnosnica stoga zaključuje da iz njenog očitovanja jasno proizlazi da u predmetnim okolnostima nije svojim postupanjem prekršila odredbe ZSSI-a.

S obzirom da dužnosnica nije podnijela formalni zahtjev za izuzećem već je samo navela da smatra da se predsjednica Povjerenstva Nataša Novaković trebala izuzeti iz sudjelovanja i odlučivanja u ovom postupku Povjerenstva, predsjednica Povjerenstva je na sjednici Povjerenstva 3. prosinca 2018.g. obavijestila prisutnu dužnosnicu i javnost da Ivicu Todorića nije nikada osobno upoznala, zatim, da je činjenica da je radila u Hrvatskoj udruzi poslodavaca (HUP), ali da je u vrijeme kada ju je osnivao Ivica Todorić 1993.g. ona još bila na fakultetu, da HUP broji nekoliko tisuća članova, da je predsjednica Povjerenstva u HUP-u radila 10.g. na poslovima tržišta rada, socijalnog dijaloga i odnosa sa sindikatima, dakle, ne na poslovima financija niti zastupanja bilo kakvih individualnih interesa članova HUP-a te da, slijedom navedenog, nepristranost predsjednice Povjerenstva nije ni na koji način dovedena u pitanje.

 Povodom ovih navoda predsjednice Povjerenstva, dužnosnica se nije očitovala.

U odnosu na prigovor prekluzije pokretanja ovog postupka, ističe se da odredbama ZSSI-a nije propisan prekluzivni niti zastarni rok za pokretanje i provođenje postupka sukoba interesa i donošenje odluka Povjerenstva. Stoga Povjerenstvo, može i nakon što je dužnosnik prestao obnašati dužnost pokrenuti i provesti postupak sukoba interesa te donijeti meritornu odluku u istom postupku o tome predstavlja li određeno djelovanje ili propust dužnosnika povredu odredbi ZSSI-a vezano za one okolnosti koje su nastupile u vrijeme obnašanja dužnosti. U takvom se slučaju bivšeg dužnosnika i dalje smatra dužnosnikom u procesnom smislu, kao stranku postupka iz nadležnosti Povjerenstva.

Pored navedenog, potrebno je napomenuti da je donošenje Odluke o pokretanju postupka sukladno članku 39. stavku 1. ZSSI-a, koja prethodi meritornoj odluci, specifičnost postupka sukoba interesa, s obzirom da se ista odluka dostavlja dužnosnicima na očitovanje sukladno članku 39. stavku 3. ZSSI-a, kako bi se osiguralo njihovo pravo na osporavanje odgovornosti za počinjenje moguće povrede ZSSI-a, koja im se stavlja na teret.

No, kako je postupak pred Povjerenstvom vrsta upravnog postupka te se podredno primjenjuju odredbe Zakona o općem upravnom postupku („Narodne novine“, br. 47/09., u daljnjem tekstu: ZUP), postupak iz nadležnosti Povjerenstva smatra se pokrenutim u smislu članka 40. stavka 3. ZUP-a od prve službene radnje odnosno od osnivanja spisa. U ovom predmetu spis je osnovan 10. svibnja 2018.g. po službenoj dužnosti povodom vlastitih saznanja Povjerenstva. Prema tome, predmetni postupak je pokrenut u smislu odredbi ZUP-a, u vrijeme dok je Martina Dalić još obnašala dužnost.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Stavkom 4. istog članka Zakona propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Pritom je člankom 4. stavkom 5. ZSSI-a propisano je da su povezane osobe u smislu toga Zakona osobe navedene u stavku 2. ovog članka (članovi obitelji dužnosnika) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Uvodno se u ovom obrazloženju navode relevantne odredbe Zakona o postupku izvanredne uprave, a vezano na okolnosti koje su se razmatrale i podatke koji su se utvrđivali u ovom postupku.

Utvrđeno je da je Vlada RH 31. ožujka 2017.g. Konačni prijedlog zakona o postupku izvanredne uprave u trgovačkim društvima od sistemskog značaja za Republiku Hrvatsku uputila u Hrvatski sabor, koji je u hitnom postupku donesen 6. travnja 2017.g. te istog dana objavljen u „Narodnim novinama“ i stupio na snagu idućeg dana 7. travnja 2017.g.

Vezano za imenovanje izvanrednog povjerenika, člankom 11. stavkom 1. Zakona o postupku izvanredne uprave, propisano je da izvanredni povjerenik može biti svaka osoba koja ispunjava uvjete za člana uprave sukladno odredbama Zakona o trgovačkim društvima. Stavkom 2. istog članka propisano je da se u pogledu odgovornosti izvanrednog povjerenika na odgovarajući način primjenjuju odredbe članaka 92. i 93. Stečajnog zakona.

Stoga, ovdje treba napomenuti, s obzirom na navode u očitovanju dužnosnice, da su Zakonom uvjeti za imenovanje izvanrednog povjerenika propisani kao za članove uprave trgovačkog društva, a ne kao za stečajnog upravitelja, već je samo potencijalna odgovornost izvanrednog upravitelja za štetu društvu podjednako propisana kao za stečajne upravitelje.

Nadalje, sukladno članku 11. stavku 1. Zakona o postupku izvanredne uprave, izvanrednog povjerenika imenuje sud na prijedlog Vlade Republike Hrvatske u skladu s člankom 24. ovoga Zakona. Sukladno članku 24. stavku 2. Zakona o postupku izvanredne uprave, u roku od dva radna dana od dana zaprimanja obavijesti suda o tome da je podnesen prijedlog za otvaranje postupka izvanredne uprave, Vlada Republike Hrvatske na prijedlog ministarstva nadležnog za poslove gospodarstva donosi odluku o prijedlogu za imenovanje izvanrednog povjerenika te takvu odluku bez odgađanja dostavlja sudu.

Sukladno stavku 3. istog članka Zakona, Trgovački sud u Zagrebu odmah donosi rješenje o otvaranju postupka izvanredne uprave i donosi odluku o imenovanju izvanrednog povjerenika sukladno prijedlogu Vlade Republike Hrvatske.

Na temelju članka 12. stavka 11. Zakona o postupku izvanredne uprave, izvanredni povjerenik će u roku od 30 dana od imenovanja odabrati savjetnika za restrukturiranje, i po potrebi revizore, pravne savjetnike i druge savjetnike specijalizirane za pojedina područja. Savjetnik za restrukturiranje je pravna osoba koja mora imati međunarodno iskustvo i referencije u sličnim poslovima i koja po potrebi može angažirati dodatne savjetnike specijalizirane za pojedina područja. Izvanredni povjerenik je ovlašten podmirivati troškove savjetnika iz prihoda redovnog poslovanja. Izvanredni povjerenik je obvezan ishoditi prethodno odobrenje Ministarstva vezano uz imenovanje savjetnika.

Sukladno članku 12. stavku 12. Zakona o postupku izvanredne uprave, izvanredni povjerenik ima i druga prava i dužnosti koja su mu izrijekom dana u drugim dijelovima ovoga Zakona, a podredno se na njega (dakle, na prava i dužnosti, ne i na uvjete imenovanja) primjenjuju odredbe o stečajnom upravitelju iz Stečajnog zakona.

Člankom 20. stavkom 2. Zakona o postupku izvanredne uprave, propisano je da nagradu imenovanom izvanrednom povjereniku i zamjenicima izvanrednog povjerenika određuje odlukom čelnik Ministarstva i takva nagrada na mjesečnoj razini ne može biti veća od prosječne mjesečne naknade koju su ostvarivali članovi uprave dužnika u posljednja tri mjeseca prije otvaranja postupka izvanredne uprave.

U prijelaznim i završnim odredbama Zakona o postupku izvanredne uprave člankom 49. propisano je da će Ministarstvo nadležno za gospodarstvo u roku od dvije godine od dana stupanja na snagu ovoga Zakona provesti naknadnu procjenu učinaka ovoga Zakona.

Povjerenstvo napominje da su gore citirane odredbe Zakona o postupku izvanredne uprave istaknute kao relevantne vezano za saznanja o okolnostima načina donošenja i sadržaja pojedinih odredbi Zakona na temelju kojih su osobe koje su surađivale na izradi nacrta toga Zakona kasnije stupili u poslovni odnos s koncernom AGROKOR d.d. i ostvarili korist te vezano za nadležnosti dužnosnice Martine Dalić kao ministrice gospodarstva, poduzetništva i obrta.

Povjerenstvo napominje da nije nadležno niti se u ovom postupku upuštalo u razmatranje svrhovitosti ili ustavnosti specifičnog insolvencijskog postupka propisanog Zakonom o postupku izvanredne uprave odnosno u razmatranje pitanja položaja koncerna AGROKOR d.d. i povezanih društava kao dužnika, njegovih dioničara ili položaja pojedinih kategorija vjerovnika, kako su uspostavljene postupkom izvanredne uprave. Također predmet ovog postupka nije bilo utvrđivanje je li na temelju tako propisanog postupka odnosno uloge Vlade Republike Hrvatske u imenovanju izvanrednog povjerenika uspostavljena potencijalna materijalna odgovornost Republike Hrvatske prema vjerovnicima.

Povjerenstvo je, radi utvrđivanja relevantnih činjenica u ovom postupku, izvršilo uvid u dostupne baze podataka sudskog registra i Porezne uprave, zatim u očitovanje i relevantnu dokumentaciju dostavljenu od strane Vlade RH i Ministarstva gospodarstva, poduzetništva i obrta, u dostavljenu dokumentaciju spisa USKOK-a, zatim u javno objavljenu dokumentaciju i dostavljena osobna očitovanje Ante Ramljaka, a ujedno je na sjednici Povjerenstva postavilo pitanja dužnosniku Boži Petrovu u svojstvu svjedoka i dužnosnici Martini Dalić u svojstvu stranke.

 Napominje se da je Povjerenstvo inicijalna saznanja o relevantnim okolnostima, povodom kojih je donesena predmetna Odluka o pokretanju postupka protiv dužnosnice od 18. svibnja 2018.g., steklo uvidom u članke objavljene na internetskom portalu *index.hr* u razdoblju od 9. do 17. svibnja 2018.g., pogotovo uvidom u objavljene slike poruka elektroničke pošte (printscreen) i sadržaj priloga istih poruka.

 Iz predmetne e-mail prepiske, koja je citirana u obrazloženju Odluke o pokretanju postupka, utvrđeno je da je u istoj sudjelovala dužnosnica Martina Dalić putem njene adrese elektroničke pošte s domene *hotmail.com.*

Napominje se ovdje da je Ured za suzbijanje korupcije i organiziranog kriminaliteta (dalje u tekstu: USKOK) dopisom Broj K-US-189/18 od 11. srpnja 2018. dostavio Povjerenstvu traženu dokumentaciju, a kako se radilo o predmetu koji je zajedno s prilozima imao preko 5.000 stranica, ista je dostavljena u elektroničkom obliku (CD), koji je priložen u spis i kao takav predstavlja sastavni dio ovog spisa.

U navedenoj dokumentaciji USKOK-a, pored ostalog izdvojena je i navedena korespondencija elektroničke pošte te je u istu izvršen uvid.

Inicijalno iz predmetnih objavljenih elektroničkih poruka, a kasnije tijekom postupka iz niže citiranih izvora podataka utvrđeno je da su u predmetnoj korespondenciji s dužnosnicom Martinom Dalić, u razdoblju od sredine veljače 2017.g. do početka travnja 2017.g., koje razdoblje korespondira od izlaska u javnosti informacija o značajnoj krizi poslovanja koncerna AGROKOR d.d. do upućivanja Konačnog prijedloga zakona o postupku izvanredne uprave u trgovačkim društvima od sistemskog značaja za Republiku Hrvatsku (popularno prozvanog: „Lex Agrokor“) Hrvatskom saboru, u najvećem broju poruka sudjelovali Ante Ramljak i Tomislav Matić iz konzultantske tvrtke TEXO MANAGEMET d.o.o. iz Zagreba, Ilica 1a, Tonći Korunić i Matko Maravić iz brokerske tvrtke INTERKAPITAL vrijednosni papiri d.o.o. iz Zagreba, Masarykova 1, Branimir Bricelj i Marko Delić iz tvrtke ALTERA SAVJETOVANJE d.o.o. iz Zagreba, Trg N.Š. Zrinskog 9, Zoran Besak iz Zadruge za etično financiranje iz Zagreba, Ilica 36 te odvjetnici Boris Šavorić i Toni Smrček iz ŠAVORIĆ I PARTNERI Odvjetničko društvo d.o.o. iz Zagreba, Ilica 1a.

Navedeno potvrđuju dostupni izvaci iz sudskog registra Trgovačkog suda u Zagrebu.

Naime, utvrđeno je da je u relevantnom razdoblju (i sve do danas) Tomislav Matić upisan kao jedini član/osnivač i član uprave trgovačkog društva TEXO MANAGEMET d.o.o. Iako Ante Ramljak nije upisan u sudskom registru kao osoba koja je obavljala funkciju u Upravi ili Nadzornom odboru trgovačkog društva TEXO MANAGEMET d.o.o., on je činjenicu svog radnog odnosa u istom društvu u relevantnom razdoblju potvrdio u svojim izjavama pred Odborom Hrvatskog sabora za gospodarstvo, na koje se referira kasnije u obrazloženju.

Nadalje, utvrđeno je da su u relevantnom razdoblju (i sve do danas) Branimir Bricelj i Marko Delić upisani kao jedina dva člana/osnivača i člana uprave trgovačkog društva ALTERA SAVJETOVANJE d.o.o.

Utvrđeno je da su u relevantnom razdoblju (i sve do danas) kao ovlaštene osobe za zastupanje trgovačkog društva INTERKAPITAL vrijednosni papiri d.o.o. upisani Tonći Korunić (kao prokurist) i Matko Maravić (kao predsjednik uprave), uz napomenu da je kao jedini osnivač ovog društva upisano trgovačko društvo INTERKAPITAL d.d., a da je u podacima SKDD-a, kao imatelj 100% dionica toga društva upisano društvo INTERKAPITAL vrijednosni papiri d.o.o.

Činjenica da je Zoran Besak u predmetnom razdoblju bio zaposlenik Zadruge za etično financiranje utvrđena je uvidom u podatke Porezne uprave iz kojih je razvidno da je od ove pravne osobe primao plaću.

Konačno, uvidom u sudski registar utvrđeno je da je u relevantnom razdoblju (i sve do danas) Boris Šavorić jedan od članova/osnivača i direktor ŠAVORIĆ I PARTNERI Odvjetničko društvo d.o.o., dok je Toni Smrček bio jedan od članova/osnivača u razdoblju od travnja 2015.g. do listopada 2017.g. (dakle i u relevantnom razdoblju).

Povjerenstvo je uvidom na službene mrežne stranice Vlade RH (*https://vlada.gov.hr/ vijesti/potpredsjednica-dalic-intenzivno-radimo-na-zakonu-cija-je-svrha-zastititi-stabilnost-naseg-gospodarstva/20362*) utvrdilo da je dužnosnica Martina Dalić 24. ožujka 2017.g. održala konferenciju za medije. U objavljenom priopćenju za javnost navodi se da je na istoj konferenciji dužnosnica izvijestila o aktivnostima Vlade RH na upravljanju rizicima koji mogu imati utjecaja na cjelokupno hrvatsko gospodarstvo, zatim da je poručila kako se intenzivno radi na pripremi institucionalnog i zakonodavnog okvira čija je svrha zaštiti stabilnost ukupnog hrvatskog gospodarstva, u slučajevima u kojima se s poteškoćama koje nisu u stanju same razriješiti suočavaju sistemski važne kompanije. Pojasnila je da se u izradi takvog zakonskog prijedloga konzultiraju i iskustva i rješenja koja postoje u drugim državama, navodeći da je cilj stvoriti zakonodavni okvir koji će štititi hrvatsko gospodarstvo od mogućih udara koji mogu nastati zbog problema u takvim kompanijama.

Iz teksta navedenog priopćenja za javnost proizlazi da na predmetnoj konferenciji za medije održanoj 24. ožujka 2017.g. dužnosnica Martina Dalić nije javnost izvijestila da u pripremi predmetnog institucionalnog i zakonodavnog okvira sudjeluje skupina angažiranih vanjskih stručnjaka, a pogotovo ne koji su to vanjski stručnjaci.

Povjerenstvo je zaprimilo dopis Vlade Republike Hrvatske KLASA: 022-03/18-25/21, URBROJ: 50301-15/07-18-2 od 6. rujna 2018., kojim se dostavlja Zapisnik sa 30. sjednice Vlade RH održane dana 10. travnja 2017. Pod točkom 1. dnevnog reda iste sjednice raspravljalo se o Prijedlogu Odluke o prijedlogu za imenovanje Ante Ramljaka izvanrednim povjerenikom u trgovačkom društvu Agrokor d.d., koji su obrazložili dužnosnici Andrej Plenković, Martina Dalić, Tomislav Tolušić, Ante Šprlje i Vlaho Orepić. Navedenu odluku Vlada RH donijela je jednoglasno.

Povjerenstvo je ujedno izvršilo uvid u video snimku 30. sjednice Vlade RH održane dana 10. travnja 2017.g., a koja je objavljena na službenim mrežnim stranicama Vlade RH (*vlada.gov.hr/sjednice*). Na navedenoj sjednici Vlade RH nitko od dužnosnika koji su govorili na dijelu sjednice otvorenom za javnost nije spomenuo činjenicu da je predloženi izvanredni povjerenik Ante Ramljak sudjelovao u neformalnoj radnoj skupini koja je radila na nacrtu Zakona o postupku izvanredne uprave niti su poimence spomenuti vanjski stručnjaci, koji su bili članovi te neformalne radne skupine.

Na traženje Povjerenstva, Vlada RH je dopisom, klasa: 022-03/18-25/28, urbroj: 50302/27-18-2 od 19. rujna 2018.g., dala očitovanje o traženim podacima.

U očitovanju je istaknuto kako se u izvanrednoj situaciji krize u koncernu AGROKOR d.d., koja je prijetila slomom hrvatskog gospodarstva početkom 2017. i koja je zahtijevala brzu i učinkovitu reakciju Vlade RH, u dogovoru s tadašnjim koalicijskim partnerom političkom strankom MOST nezavisnih lista, pristupilo analiziranju različitih scenarija kako suzbiti katastrofalne posljedice propasti kompanije od sistemskog značaja za cjelokupno hrvatsko društvo. Navodi se da je na zahtjev Ivice Todorića, tadašnjeg predsjednika uprave koncerna AGROKOR d.d., u poslijepodnevnim satima dana 26. veljače 2017., u Uredu predsjednika Vlade RH, održan sastanak s predstavnicima koncerna AGROKOR d.d., na kojem su predsjednik Vlade RH, predsjednik Hrvatskog sabora i drugi predstavnici Vlade bili informirani o stanju u koncernu AGROKOR d.d. i naporima koji se poduzimaju te različitim opcijama za stabilizaciju poslovanja. Navodi se i da je sljedeći sastanak s Ivicom Todorićem održan dana 26. ožujka 2017.g.

Nadalje se navodi da je s obzirom na veličinu, broj zaposlenih, opseg poslovanja i povezanost s drugim gospodarskim subjektima, bilo razvidno da koncern AGROKOR d.d. predstavlja kompaniju od sistemskog značaja za Republiku Hrvatsku, što je potaknulo politički dogovor tadašnjih koalicijskih partnera u Vladi RH da se ustroji grupa stručnjaka koja će pomoći Vladi RH u razumijevanju stanja u koncernu AGROKOR d.d., predviđanja mogućih pravaca razvoja krize te iznalaženja mogućih rješenja, a da su u njihovu razmatranju konzultirani vanjski ekonomski, financijski i pravni stručnjaci s kojima su u razdoblju od kraja veljače 2017. i tijekom ožujka 2017. održani sastanci konzultativnog karaktera. Navodi se da se radilo o stručnjacima sa specifičnim iskustvom i znanjem hrvatskog i europskog zakonodavnog okvira za financijsko poslovanje trgovačkih društava, od kojih je neke stručnjake pozvala politička stranka Hrvatska demokratska zajednica (HDZ), a neke politička stranka MOST nezavisnih lista, pri čemu se napominje da su na traženje Ante Ramljaka, koji je bio uključen u rad neformalne radne skupine, zbog sagledavanja mogućih pravnih rješenja, bili uključeni i stručnjaci pravne struke.

Navodi se da je, na temelju provedene analize cjelokupne situacije, nakon nekoliko tjedana zaključeno da je jedino moguće rješenje donošenje odgovarajućeg zakona te da je dužnosnica Martina Dalić, tadašnja potpredsjednica Vlade RH i ministrica gospodarstva, poduzetništva i obrta dobila zadaću da operativno vodi i koordinira postupak izrade zakona.

Navodi se da vanjski stručnjaci, koji su sudjelovali u analizi stanja u koncernu AGROKOR d.d.i izradi zakona, nisu za svoj rad primili nikakvu naknadu, niti se postavljalo pitanje buduće naplate.

U dopisu Vlade RH ukazuje se da je u izvanrednim okolnostima pristup izradi zakona zahtijevao žurnost te da je, zbog osjetljivosti financijskog tržišta i opasnosti za njegovu stabilnost, na samom početku procesa izrade zakona, zajedno sa koalicijskim partnerima, odlučeno da se navedeni pristup i aktivnosti koje se odnose na pisanje zakona neće komunicirati javnosti, jer je to moglo znatno utjecati na sudionike tržišta i ugroziti nastojanja gospodarskih subjekata da putem mehanizama tržišta sami pronađu rješenje za nastalu situaciju.

Ističe se da je prvu informaciju o zakonodavnoj aktivnosti javnosti pružila dužnosnica Martina Dalić na tiskovnoj konferenciji dana 24. ožujka 2017.g. a da su u tom razdoblju predstavnici Vlade RH javno isticali kako je za vođenje koncerna AGROKOR d.d. odgovorna Uprava i vlasnik dionica te da se, stoga, pitanje formaliziranja sastava i rada članova neformalne radne skupine za izradu zakona nije razmatralo.

U dopisu Vlade RH dalje se navodi i kako dužnosnik Andrej Plenković, nije trebao, niti je bio upoznat s informacijama o svakom pojedinom stručnjaku koji je u određenim fazama sudjelovao u pripremi zakona, ali da je zajedno s tadašnjim predsjednikom Hrvatskog sabora, dužnosnikom Božom Petrovom, te uz prisustvo pojedinih ministara i državnih tajnika, bio od dužnosnice Martine Dalić i pojedinih članova neformalne radne skupine, upoznat sa smjerom u kojem idu predložena rješenja i njihovom prikladnošću da se postigne željeni cilj uspješnog restrukturiranja koncerna AGROKOR d.d.

Ističe se da je u tijeku pripreme zakona neformalna radna skupina sudjelovala u izradi pod vodstvom i uputama dužnosnice Martine Dalić, a u izradu zakona bili su aktivno uključeni Ministarstvo pravosuđa, Ministarstvo gospodarstva, poduzetništva i obrta, Ured za zakonodavstvo Vlade RH i Ured predsjednika Vlade RH te da je nacrt zakona, sukladno članku 29. stavku 4. Poslovnika Vlade Republike Hrvatske („Narodne novine“ broj 154/11., 121/12., 7/13., 61/15., 99/16. i 57/17.), dostavljen na mišljenje Uredu za zakonodavstvo Vlade, Ministarstvu vanjskih i europskih poslova, Ministarstvu pravosuđa i Ministarstvu financija, koji nisu imali primjedbe na tekst nacrta zakona jer su bili uključeni u njegovu izradu ili su dali prijedloge za njegovo poboljšanje. Navodi se da je konačnu inačicu Prijedloga Zakona o postupku izvanredne uprave za sjednicu Vlade RH dostavilo Ministarstvo gospodarstva, poduzetništva i obrta kao nadležno ministarstvo. Ističe se da su takav prijedlog zakona podržali svi članovi Vlade RH na sjednici održanoj 31. ožujka 2017.g., nakon čega je upućen u Hrvatski sabor, gdje je raspravljen i usuglašen na nadležnim saborskim odborima te je uz prihvaćanje određenih amandmana, donesen od strane Hrvatskog sabora.

Nadalje, u dopisu se navodi da je angažiranje savjetnika za restrukturiranje, sukladno odredbi članka 12. stavka 11. Zakona o izvanrednoj upravi, u nadležnosti izvanrednog povjerenika, koji ih prema istoj zakonskoj odredbi bira uz suglasnost ministarstva nadležnog za gospodarstvo. Navodi se da je izvanredna uprava u travnju 2017. provela postupak odabira savjetnika za restrukturiranje u kojem je zaprimila šest ponuda, od kojih je ponuda AlixPartners ocijenjena kao najprihvatljivija te je predloženo istu prihvatiti. Ističe se da je u Ministarstvu gospodarstva, poduzetništva i obrta osnovano posebno povjerenstvo za ocjenu i odabir ponuda, koje se usuglasilo s odabirom ponuditelja AlixPartners te da je potom na temelju takvog prijedloga dužnosnica Martina Dalić dala pisanu suglasnost izvanrednoj upravi za zaključenje ugovora s AlixPartners. U dopisu se ističe da podizvođače savjetnika za restrukturiranje može angažirati samo savjetnik za restrukturiranje bez ikakvog prethodnog odobrenja ili suglasnosti te da se radi o poslovnom odnosu na čiji nastanak, sadržaj ili otkazivanje Vlada RH nije imala nikakav utjecaj. Ističe se da sve troškove savjetnika u postupku izvanredne uprave, na temelju članka 20. Zakona o postupku izvanredne uprave, snosi dužnik, koncern AGROKOR d.d., a da nadzor nad radom izvanredne uprave, što uključuje i angažman savjetnika i podizvođača, provodi Trgovački sud u Zagrebu.

U očitovanju se napominje da je povodom medijskih napisa u veljači 2018.g. o financijskim naknadama angažiranih podsavjetnika od strane savjetnika AlixPartners, iz Vlade RH zatraženo izvješće od tadašnjeg izvanrednog povjerenika, koji je nedugo potom podnio ostavku na tu funkciju, imajući u vidu etički aspekt pojedinih aktivnosti ili propusta.

U dopisu Vlade RH napominje se da Ustavni sud Republike Hrvatske nije prihvatio prijedloge za pokretanje postupka za ocjenu suglasnosti navedenog Zakona s Ustavom RH (rješenje U-I-1694/2017), čime je potvrdio njegovu ustavnost i činjenicu da je Vlada RH postupila u okviru svojih ustavnih i zakonskih ovlasti, uz naglašavanje obveze Vlade RH da intervenira u izvanrednoj situaciji za koju važeći stečajni i predstečajni zakonodavni okvir nije bio dostatan kao i tumačeći da se razlozi za donošenja istog Zakona po hitnom postupku mogu ocijeniti osobito opravdanima odnosno da je Vlada RH postupala s ciljem da se u opisanim okolnostima spriječi veliki i nekontrolirani poremećaj gospodarskog sustava.

Naposljetku, u navedenom dopisu Vlade RH se ističe i da iz javno objavljenog priopćenja USKOK-a proizlazi kako je navedeno tijelo kaznenog progona rješenjem odbacilo kaznene prijave protiv dužnosnika Andreja Plenkovića, Martine Dalić i Zdravka Marića te bivšeg izvanrednog povjerenika Ante Ramljaka, koje su podnijele pojedine političke stranke, zbog počinjenja kaznenih djela propisanih Kaznenim zakonom. Iz sadržaja istog priopćenja proizlazi kako je postupano na temelju tekstova i poruka elektroničke pošte objavljenima na portalu *indeks.hr*, ali i relevantne dokumentacije uključenih trgovačkih društava i izjava pojedinih osoba, nakon čega je zaključeno kako u radnjama prethodno navedenih osoba nisu ostvarena obilježja bilo kojeg kaznenog djela za koje se kazneni postupak pokreće po službenoj dužnosti. Navodi se da je zaključak USKOK-a kako na strani prijavljenih osoba ne postoji veza između odabira osoba koje su činile neformalnu radnu skupinu za izradu Zakona o postupku izvanredne uprave i kasnijeg angažiranja pojedinih članova od strane izvanrednog povjerenika, odnosno savjetnika za restrukturiranje i njegovih podugovaratelja.

Na zahtjev Povjerenstva, Ministarstvo gospodarstva, poduzetništva i obrta očitovalo se dopisom KLASA: 023-01/18-01/177, URBROJ: 526-02-02-01/1-18-2 od 8. lipnja 2018.g.

U dopisu se navodi da u Ministarstvu gospodarstva, poduzetništva i obrta nije imenovana službena radna skupina za izradu nacrta prijedloga Zakona o postupku izvanredne uprave.

Navodi se da je radni nacrt prijedloga navedenog zakona dostavljen 31. ožujka 2017.g. od strane tadašnje ministrice Martine Dalić Glavnom tajništvu Ministarstva te da je isti odmah upućen, sukladno Poslovniku Vlade RH, na mišljenja nadležnim tijelima: Uredu za zakonodavstvo Vlade RH, Ministarstvu vanjskih i europskih poslova, Ministarstvu pravosuđa i Ministarstvu financija te da je nakon što su prikupljena mišljenja navedenih tijela, istog dana nacrt prijedloga zakona upućen Vladi RH te da su prikupljena mišljenja proslijeđena Glavnom tajništvu Vlade RH.

U prilogu dopisa dostavljene su preslike dopisa kojim je ovo Ministarstvo 31. ožujka 2017.g. od navedenih nadležnih tijela zatražilo mišljenja te dopisi ovih tijela kojima su dostavljena tražena mišljenja. Utvrđeno je da su se Ministarstvo pravosuđa, Ministarstvo vanjskih i europskih poslova te Ministarstvo financija očitovala dopisima od 31. ožujka 2017.g., pri čemu prva dva ministarstva nisu imala primjedbi na nacrt Konačnog prijedloga Zakona o postupku izvanredne uprave, dok je Ministarstvo financija istaknulo nekoliko primjedbi, ali je podržalo donošenje toga Zakona.

Ured za zakonodavstvo Vlade RH dostavio je očitovanje od 31. ožujka 2017.g. u kojem se navodi da je Ured neposredno sudjelovao u pripremi i izradi toga Zakona te je dao svoje prijedloge, primjedbe, dodatna obrazloženja i stručno mišljenje koji su već ugrađeni u tekst Prijedloga Zakona o postupku izvanredne uprave.

Nadalje, u navedenom dopisu Ministarstva gospodarstva, poduzetništva i obrta od 8. lipnja 2018.g. se navodi da to Ministarstvo ne raspolaže podacima o angažiranju vanjskih suradnika niti o njihovim naknadama te da nema saznanja o načinu komunikacije s vanjskim suradnicima.

 U dopisu se dalje navodi da je dužnosnica Martina Dalić dopisom od 10. travnja 2017.g. (KLASA: 423-01/17-01/03, URBROJ: 526-0217-2) uputila Vladi RH Prijedlog odluke o prijedlogu za imenovanje izvanrednog povjerenika u koncernu AGROKOR d.d., a da je Vlada RH na sjednici 10. travnja 2017.g. donijela Odluku o prijedlogu za imenovanje izvanrednog povjerenika u koncernu AGROKOR d.d., kojim je za izvanrednog povjerenika predložen Ante Ramljak.

U dopisu se ističe da Ministarstvo gospodarstva, poduzetništva i obrta ne raspolaže podacima koji se odnose na postupak izbora izvanrednog povjerenika.

 U prilogu dopisa dostavljene su preslike dopisa Ministarstva gospodarstva, poduzetništva i obrta KLASA: 423-01/17-01/03, URBROJ: 526-0217-2 upućenog Vladi RH 10. travnja 2017.g. te prijedlog Odluke o prijedlogu za imenovanje izvanrednog povjerenika u društvu AGROKOR d.d. te dopis Vlade RH, KLASA: 022-03/17-04/125, URBROJ: 50301-25/05-17-3, upućen 10. travnja 2017.g. Trgovačkom sudu u Zagrebu, uz koji je dostavljena Odluka Vlade RH o predloženom izvanrednom povjereniku, donesena na sjednici od 10. travnja 2017.g.

 Ujedno u prilogu dopisa dostavljena je i Odluka Vlade RH o prijedlogu za imenovanje izvanrednog povjerenika u društvu AGROKOR d.d., KLASA: 022-03/17-04/125, URBROJ: 50301-25/05-17-2 do 10. travnja 2017.g., kojom je, na temelju članka 24. stavka 2. u vezi s člankom 11. Zakona o postupku izvanredne uprave, Trgovačkom sudu u Zagrebu predloženo izvanrednim povjerenikom imenovati Antu Ramljaka.

 Nadalje, u dopisu Ministarstva gospodarstva, poduzetništva i obrta od 8. lipnja 2018.g. se navodi da je, na temelju članka 12. stavka 11. Zakona o postupku izvanredne uprave, dužnosnica Martina Dalić dala prethodno odobrenje da se tvrtka AlixPartners izabere za savjetnika za restrukturiranje koncerna AGROKOR d.d.

 Konačno, u navedenom dopisu se ističe da dužnosnica Martina Dalić nije davala prethodno odobrenje za angažiranje drugih pravnih savjetnika, revizora i specijaliziranih savjetnika, angažiranih bilo izravno od strane izvanredne uprave koncerna AGROKOR d.d., bilo kao podizvođača preko savjetnika za restrukturiranje. Dodaje se da ovo Ministarstvo nema saznanja je li Martina Dalić na neki drugi način dala suglasnost ili potvrdila angažman od strane koncerna AGROKOR d.d. trgovačkog društva TEXO MANAGEMENT d.o.o. (ili osobno Tomislava Matića), društva INTERKAPITAL d.d. (ili osobno Tonćija Korunića i Matka Maravića), društva ALTERA SAVJETOVANJE d.o.o. (ili osobno Branimira Bricelja ili Marka Delića) ili ŠAVORIĆ i Partneri Odvjetničko društvo d.o.o. (ili osobno Borisa Šavorića).

Nadalje, utvrđeno je da je Trgovački sud u Zagrebu rješenjem broj: St-1138/17 od 10. travnja 2017. otvorio postupak izvanredne uprave nad koncernom AGROKOR d.d., te je za izvanrednog povjerenika imenovao Antu Ramljaka. Uvidom u povijesni izvadak iz sudskog registra utvrđeno je da je Trgovački sud u Zagrebu Rješenjem St-1138/17-2151 od 28. veljače 2018.g. opozvao izvanrednog povjerenika Antu Ramljaka.

Vezano za navod iz očitovanja dužnosnice da je kao predložak nacrtu Zakona o postupku izvanredne uprave korišten talijanski zakon koji je primijenjen u slučaju kompanije Parmalat, Povjerenstvo je utvrdilo da se radi o talijanskom zakonu koji propisuje posebni postupak izvanredne uprave nad trgovačkim društvima od sistemskog značaja u stanju insolventnosti (Decreto legislativo 8 luglio 1999, n. 270 – „Nuova disciplina dell′amministrazione straordinaria delle grandi imprese instado di insolvenza, a norma dell′art. 1 della legge 30 luglio 1998, n. 274). Ovim zakonom također su propisani uvjeti za imenovanje izvanrednog povjerenika, o čemu se dužnosnica očitovala prilikom saslušanja pred Povjerenstvom, što se navodi niže u obrazloženju.

Između ostalog, u članku 40. toga talijanskog zakona propisane su ovlasti izvanrednog povjerenika te je propisano da je izvanredni povjerenik u pogledu izvršavanja njegovih dužnosti, javni dužnosnik. Ovo statusno obilježje izvanrednog povjerenika nije preneseno u hrvatski Zakon o postupku izvanredne uprave.

Uvidom u podatke Informatičkog sustava Porezne uprave temeljem posebnog ovlaštenja, Povjerenstvo je utvrdilo da je Anti Ramljaku za vrijeme obnašanja funkcije izvanrednog povjerenika koncerna AGROKOR d.d. isplaćivana plaća po toj osnovi u mjesečnim neto iznosima od 71.395,52 kune (osim za travanj 2017. i veljaču 2018.g. koje nije odradio u cijelosti).

Nadalje, sukladno medijskim objavama, (utvrđeno uvidom na portal poslovni.hr), izvanredni povjerenik Ante Ramljak je dana 11. travnja 2017.g. na konferenciji za novinare predstavio neke od osoba koje će biti u njegovom najužem savjetničkom timu (tzv. krizni menadžment), među kojima su poimence navedeni Branimir Bricelj i Marko Delić (ALTERA SAVJETOVANJE d.o.o.), Tomislav Matić (TEXO MANAGEMENT d.o.o.) te odvjetnik Boris Šavorić, koji su sudjelovali u radu neformalne radne grupe na izradi Zakona o izvanrednoj upravi.

Ujedno, uvidom u objavu na službenoj mrežnoj stranici koncerna AGROKOR d.d. (www.agrokor.hr) od 28. travnja 2017.g. utvrđeno je da je nakon otvaranja postupka izvanredne uprave, izvanredni povjerenik Ante Ramljak angažirao Odvjetničko društvo Šavorić & Partneri na poslovima pružanja interventnog pravnog savjetovanja u prvim danima rada izvanredne uprave. U objavljenom tekstu navedeno je da je angažman Odvjetničkog društva Šavorić & Partneri u pogledu interventnog pravnog savjetovanja dogovoren u trajanju od 10. travnja do zaključno s 28. travnjem 2017.g.

U navedenom spisu USKOK-a nije bilo nikakve dokumentacije vezane za angažman navedenih osoba koje su bile članovi neformalne radne skupine u kriznom menadžmentu odmah po otvaranju postupka izvanredne uprave pa do angažmana od strane tvrtke AlixPartners.

Povjerenstvo je izvršilo daljnji uvid u dostupne podatke Informatičkog sustava Porezne uprave o svim oblicima osobnih dohodaka fizičkih osoba te je utvrdilo da fizičkim osobama Tomislavu Matiću, Tonćiju Koruniću, Matku Maraviću, Branimiru Bricelju, Marku Deliću, Borisu Šavoriću ili Zoranu Besaku nije od strane koncerna AGROKOR d.d. ili nekog od povezanih trgovačkih društava isplaćena bilo koja vrsta dohotka u razdoblju od početka 2017.g. do donošenja ove odluke.

Slijednom navedenog, vezano za eventualne naknade koje bi bile isplaćene od strane koncern AGROKOR d.d. navedenim osobama, koje su prethodno bile članovi neformalne radne skupine, za angažman u kriznom menadžmentu izvanrednog povjerenika Ante Ramljaka u travnju 2017.g., Povjerenstvo nije pribavilo ispravu koja bi nedvojbeno potvrdila ovaj podatak.

Povjerenstvo ipak raspolaže nepotvrđenom informacijom, objavljenom u tjedniku „Nacional“ 4. rujna 2018., kad je objavljen tekst pod naslovom „Plenkovićevu čovjeku za *lex Agrokor* Agrokor platio 825 tisuća eura“, u kojem se navodi da je odvjetniku Borisu Šavoriću, koncernu AGROKOR d.d. za 18 dana rada isplatio 825.000,00 kn angažmana za pravne savjete na temelju dvije fakture koje je njegovo odvjetničko društvo ispostavilo izvanrednoj upravi Agrokor koncerna u svibnju 2017. U tekstu se navodi da je na traženje navedenog tjednika iz koncerna AGROKOR d.d. odgovoreno da trošak Odvjetničkog društva Šavorić & Partneri iznosi 0,4% ukupnog troška pravnih usluga realiziranih za vrijeme izvanredne uprave.

Iz iskaza Ante Ramljaka i Zorana Besaka danim pred USKOK-om (koji se navode niže u ovom obrazloženju) može se potvrditi saznanje da je za angažman u kriznom menadžmentu naknada isplaćena samo Odvjetničkom društvu Šavorić & Partneri, dok ostale osobe, koje su prethodno bile članovi neformalne radne skupine Vlade RH za angažman u kriznom menadžmentu, nisu primili isplate od koncerna AGROKOR d.d..

 Na dodatno traženje Povjerenstva, Ministarstvo gospodarstva, poduzetništva i obrta dostavilo je uz popratni dopis KLASA: 023-01/18-01/177, URBROJ: 526-02-02-01/1-18-4 od 30. studenog 2018.g. dokumentaciju vezanu za postupak davanja prethodnog odobrenja na imenovanje tvrtke AlixPartners savjetnikom za restrukturiranje izvanrednoj upravi koncerna AGROKOR d.d., u koju je Povjerenstvo izvršilo uvid.

Utvrđeno je da je izvanredni povjerenik koncerna AGROKOR d.d. Ante Ramljak uputio dopis Ministarstvu gospodarstva, poduzetništva i obrta u kojem navodi da je odmah po preuzimanju poslova od strane prijašnje Uprave, sukladno članku 12. stavku 11. Zakona o postupku izvanredne uprave, kontaktirano desetak vodećih svjetskih savjetnika za restrukturiranje s pozivom da prezentiraju svoje ponude. Nadalje se navodi da je nakon sveobuhvatne analize svih pristiglih ponuda za ulogu savjetnika usuglašen prijedlog da se prihvati ponuda AlixPartners iz New Yorka za koju se smatra da pruža najbolju kombinaciju iskustva, referenci i cijene.

Razvidno je da je uz navedeni dopis izvanrednog povjerenika bila dostavljena prezentacija u kojoj su detaljno objašnjeni razlozi izbora AlixPartners te se traži prethodno odobrenje za imenovanje AlixPartnersa.

Utvrđeno je da je Ministarstvu gospodarstva, poduzetništva i obrta dostavljeno 92 stranice dokumentacije s ponudama 6 inozemnih tvrtki i to The Boston Consulting Group, RolandBerger, Ernst&Young, McKinsey, AlixPartners i KPMG, pristiglih u razdoblju od 14. do 21. travnja 2017.g. uz koje je priložena pojedinačna analiza svake ponude i sumarna analiza svih ponuda po više kategorija stavki koje su se uzimale u obzir, kao i Thomson Reuters lista „Global distressed debt & bankruptcy restructuring rankings“.

Vezano za špekulacije koje su isticane u javnom prostoru da je iz ponuda bilo jasno da će tvrtka AlixPartners angažirati domaće podizvođače, Povjerenstvo je radi razmatranja je li dužnosnica Martina Dalić, prilikom razmatranja pristigle dokumentacije i davanja prethodnog odobrenja, morala razabrati da će upravo AlixPartners, ukoliko bude odabran za podizvođače angažirati domaće tvrtke iz kojih su članovi vladine neformalne radne skupine, izvršilo uvid u dostavljene ponude. Prema tome, samo jedna od prikupljenih ponuda (tvrtka Ernst&Young) konačno definira tim stručnjaka, dok iz svih ostalih proizlazi mogućnost angažmana podizvođača, ali niti u jednoj ponudi se izričito ne navodi koji bi to podizvođači bili.

Zatim, utvrđeno je da je potpredsjednica Vlade RH i ministrica gospodarstva, poduzetništva i obrta Martina Dalić 21. travnja 2017.g. donijela Odluku o osnivanju Povjerenstva za donošenje prijedloga o davanju prethodne suglasnosti za imenovanje savjetnika za restrukturiranje društva AGROKOR d.d., KLASA: 423-01/17-01/03, URBROJ: 526-02-02-01-17-12, kojom su u navedeno Povjerenstvo imenovani Zvonimir Novak, pomoćnik ministrice, u svojstvu predsjednika toga Povjerenstva te Darija Jurica Vuković, glavna savjetnica ministrice i Martina Horvatić, voditeljica Službe za pravne poslove, u svojstvu članova toga Povjerenstva. Istom Odlukom je određeno da je zadaća toga Povjerenstva da pregleda pristigle ponude i izradi zapisnik na temelju kojeg će ministrica izdati predmetno prethodno odobrenje.

Nadalje, utvrđeno je da je imenovano Povjerenstvo u sastavu Zvonimir Novak, Darija Jurica Vuković i Martina Horvatić 24. travnja 2017.g. donijelo Zapisnik KLASA: 423-01/17-01/03, URBROJ: 526-02-02-01-17-13. U ovom Zapisniku u bitnom je konstatirano da je ovo Povjerenstvo izvršilo pregled ponuda navedenih 6 tvrtki koje su se odazvale pozivu koncerna AGROKOR d.d. U zapisniku se dalje navodi da su uvidom u dokumentaciju potvrđene dobre reference tvrtke AlixPartners s obzirom da su sudjelovali u restrukturiranju više velikih kompanija kao General Motors, Parmalat U.S.A., Vion Food Group i dr. te da je AlixPartners najviše rangiran od navedenih ponuđača na navedenoj Thomson Reuters listi. Zatim navedeno je da AlixPartners posluje u 17 zemalja te su navedene njihove ekspertize, kao i da je iz dokumentacije vidljivo da uz navedeno ova tvrtka pruža zadovoljavajuću kombinaciju iskustva, referenci i cijene te se navode sva područja djelovanja izvanredne uprave u kojim tvrtka nudi usluge savjetovanja.

Stoga je to Povjerenstvo predložilo potpredsjednici Vlade i ministrici davanje prethodnog odobrenja za imenovanje tvrtke AlixPartners savjetnikom za restrukturiranje koncerna AGROKOR d.d.

Konačno, utvrđeno je da je, sukladno navedenom Zapisniku od 24. travnja 2017.g., dopisom Ministarstva gospodarstva, poduzetništva i obrta, klasa: 423-01/17-01/03, urbroj: 526-02-02-01-17-14 od 24. travnja 2017., potpisanim po dužnosnici Martini Dalić, na temelju članka 12. stavka 11. Zakona o postupku izvanredne uprave, dano prethodno odobrenje da se tvrtka AlixPartners odabere savjetnikom za restrukturiranje koncerna AGROKOR d.d.

 Uvidom u objavu na službenoj mrežnoj stranici koncerna AGROKOR d.d. (*www.agrokor.hr*) od 25. travnja 2017.g. utvrđeno je da je toga dana kompanija AlixPartners odabrana za savjetnika za restrukturiranje koncerna AGROKOR d.d.

 Nadalje, uvidom u elektronički dostavljenu dokumentaciju predmeta USKOK-a, utvrđeno je da istoj prileže preslike tri Ugovora, sklopljena između AlixPartners, s jedne strane kao glavnog savjetnika za restrukturiranje, i trgovačkog društva TEXO MANAGAMENT d.o.o., odnosno društva INTERKAPITAL vrijednosni papiri d.o.o., odnosno društva ALTERA SAVJETOVANJE d.o.o., s druge strane kao podizvođača u postupku restrukturiranja. Sva tri navedena ugovora sklopljena su 25. travnja 2017.g.

 Iz gore navedene dokumentacije ne proizlazi da su dužnosnica Martina Dalić odnosno Ministarstvo gospodarstva poduzetništva i obrta kao niti Vlada RH nekom formalnom radnjom sudjelovali u izboru niti da su davali prethodna odobrenja ili naknadne suglasnosti za angažman navedenih osoba u kriznom menadžmentu izvanrednog povjerenika koncerna AGROKOR d.d. u travnju 2017.g. niti za kasniji angažman navedenih triju tvrtki kao podizvođača savjetnika za restrukturiranje.

No, odmah po donošenju Zakona o postupku izvanredne uprave i imenovanju Ante Ramljaka izvanrednim povjerenikom koncerna AGROKOR d.d. pa sve do objave predmetne e-mail korespondencije na portalu *index.hr* na razne načine i od strane medija pa onda i drugih dužnosnika od dužnosnice je traženo da iznese podatke o osobama koje su sudjelovale na izradi nacrta Zakona o postupku izvanredne uprave i okolnostima njihova angažmana.

Povjerenstvo je izvršilo uvid u više tekstova objavljenih na internetskim portalima medija u Hrvatskoj te je utvrdilo više slučajeva kada Vlada RH, Ministarstvo gospodarstva, poduzetništva i obrta ili dužnosnica osobno nisu dali odgovor na pitanje o osobama koje su bile članovi neformalne radne skupine.

U tekstu objavljenom na portalu *tportal.hr* 12. travnja 2017.g. pod naslovom „*Martina Dalić napisala je 'lex Agrokor' uz pomoć Čačićeva i Škegrina igrača*“ stoji da su novinari toga portala prethodno uputili pitanje Ministarstvu gospodarstva, poduzetništva i obrta jesu li na izradi Zakona o postupku izvanredne uprave surađivali Borislav Škegro, Ante Ramljak ili Tomislav Matić te ako jesu, koliko su iznosili njihovi honorari, a ako nisu, tko je sve radio na izradi tog zakona. U tekstu se navodi da nije dobiven izričit odgovor te se citira očitovanje Ministarstva: „*Na izradi Prijedloga zakona o postupku izvanredne uprave u trgovačkim društvima od sistemskog značaja za RH radili su stručnjaci Ministarstva gospodarstva, poduzetništva i obrta i stručnjaci Ministarstva pravosuđa. Ministarstva na izradi Zakona nisu angažirala ni domaće ni strane konzultante, već je kroz dulje razdoblje konzultirano više vanjskih pravnih i financijskih stručnjaka različitih područja ekspertize i specijalizacije odnosno zatraženo njihovo mišljenje. Kako na izradi zakona nisu angažirani konzultanti, nitko od stručnjaka koji su konzultirani u procesu izrade prijedloga zakona nije bio honoriran*“.

Navodi se da su novinari toga portala 12. travnja 2017.g. o istim pitanjima zatražili odgovor osobno od dužnosnice Martina Dalić, ali da nisu dobili nikakav odgovor.

Nadalje, u tekstu objavljenom na portalu *index.hr* 26. travnja 2017.g. pod naslovom „*Komora istražuje - Ako su odvjetnici Lex Todorić radili besplatno, bit će kažnjeni*“ stoji da je SDP nedavno prozvao potpredsjednicu Vlade RH Martinu Dalić oko angažmana odvjetnika iz tvrtke Šavorić i partneri koji su radili na „Lex Todoriću“ te da je i zastupnik Peđa Grbin postavio pitanje troškova vanjskih stručnjaka, na što je potpredsjednica Vlade RH Martina Dalić odgovorila „*da su prijedlog zakona napisali stručnjaci njezinog ministarstva, priznajući da su u različitim fazama konzultirali više pravnih i financijskih stručnjaka, od kojih nitko nije dobio honorar*“.

U tekstu se ujedno ističe da je portal *index.hr* zatražio popis svih konzultanata zajedno s troškovima čim su procurile informacije o specijalnom zakonu, a da Martina Dalić navedeni popis taji.

S tim tekstom u vezi, u tekstu objavljenom na portalu *index.hr* 26. rujna 2017.g. pod naslovom „Javnost ima pravo znati, a DORH ispitati, tko je pisao Lex Agrokor“ stoji da su novinari istog portala početkom travnja 2017.g. zatražili od Vlade RH i Ministarstva gospodarstva podatak o angažmanu Odvjetničkog društva Šavorić i partneri na izradi predmetnog Zakona te da iz Vlade RH nije dobiven odgovor dok se citira tada dobiveni odgovor Ministarstva gospodarstva, poduzetništva i obrta identičnog sadržaja kakav je dan i novinarima portala *tportal.hr.*

Nadalje, izvršen je uvid u članak objavljen na internetskom portalu *dnevnik.hr* dana 15. svibnja 2017.g. pod naslovom „*Ministrica Dalić nema popis stručnjaka koji su radili Lex Agrokor*“. U članku se citira navod dužnosnika Peđe Grbina, zastupnika u Hrvatskom saboru da je na upit Ministarstvu gospodarstva, poduzetništva i obrta dobio odgovor da „*Ministarstva na izradi Zakona nisu angažirala ni domaće niti strane konzultante, već je kroz dulje razdoblje u različitim fazama izrade zakona o određenim zakonskim rješenjima zatraženo mišljenje više vanjskih pravnih i financijskih stručnjaka različitih područja ekspertize i specijalizacije*“, ali bez navođenja imena tih stručnjaka.

U istom članku objavljena je fotografija rješenja Ministarstva gospodarstva, poduzetništva i obrta, donesenog 10. svibnja 2017.g. po dužnosnici Martini Dalić, kojim se na temelju članka 23. stavka 4. Zakona o pravu na pristup informacijama („Narodne novine“, broj 25/13., 85/15.) odbacuje zahtjev dužnosnika Peđe Grbina za ostvarenje prava na pristup informacijama i to iz razloga što „*Ministarstvo gospodarstva, poduzetništva i obrta nije izradilo popis, zapis ili bilo koji drugi oblik dokumenta koji bi sadržavao popis pravnih i financijskih stručnjaka koji su davali mišljenja te nije zatražilo, niti posjeduje pisani tekst mišljenja istih, u svezi izrade Prijedloga zakona o postupku izvanredne uprave u trgovačkim društvima od sistemskog značaja za Republiku Hrvatsku*“.

Nadalje, u međuvremenu je u javnom prostoru i čelnica tijela državne uprave nadležnog za pitanja prava na pristup informacijama ukazala na pravo javnosti da dobije tražene podatke.

Na portalu medijske kuće N1 (*hr.n1info.com*) dana 14. listopada 2017.g. pod naslovom: *Musa: "Javnost ima pravo znati tko je pisao lex Agrokor"* objavljen je djelomični citat intervjua koji su novinari N1 toga dana napravili s tadašnjom Povjerenicom za informiranje Anamarijom Musom, a u prilogu članka i video snimka intervjua. Tom prilikom je Povjerenica za informiranje, na konstataciju da javnost i mediji od ožujka te godine pokušavaju saznati tko je pisao „Lex Agrokor“ te na pitanje imaju li pravo znati odgovorila: "*Ja mislim da javnost to ima pravo znati. Svako ministarstvo kada radi na nekom zakonu mora osnovati radne skupine, voditi zapisnike i zapisati ako pozovu bilo kojeg stručnjaka. Tako funkcionira proces. Događa se, nije specifičnost ovog slučaja, da se to tako ne radi. Javnost ne zna tko je sudjelovao.*" Na konstataciju da se niti od jednog ministra ne može dobiti odgovor te da potpredsjednica Vlade RH Martina Dalić kaže da to nije važno, odgovorila je : "*Jasno, naravno da bi javnost to trebala znati i globalni trend je da se transparentno odvija donošenje propisa kako bi se znalo je li netko to radio zbog vlastitog interesa. Ja smatram da općenito ministrima i Vladi nedostaje proaktivno komuniciranje. Ja da sam Martina Dalić rekla bih tko je sve sudjelovao.*"

Nakon toga je i sam Ante Ramljak, prilikom jednog obraćanja medijima 26. listopada 2017.g. spomenuo da je bio konzultiran za financijski dio „Lex Agrokora“. To je utvrđeno uvidom u tekst i priloženu video snimku obraćanja, objavljenu na portalu *hr.n1info.com* pod naslovom: *Ramljak: “Apsolutno sam spreman stati pred Povjerenstvo“.* Pritom misli na netom osnovano Istražno povjerenstvo za Agrokor Hrvatskog sabora.

Niti nakon navedenog javnog istupa Povjerenice za informiranje te informacije koju je dao sam Ante Ramljak, dužnosnica nije odgovorila medijima koje su osobe sudjelovale u izradi nacrta Zakona o postupku izvanredne uprave.

Iz teksta objavljenog na portalu *dnevnik.hr* 9. studenog 2017.g. pod naslovom: “*Martina Dalić smatra da ne postoji niti jedan razlog za otkrivanje imena ljudi koji su pisali Lex Agrokor*“ te priložene video snimke utvrđeno je da je dužnosnica Martina Dalić toga dana gostovala u Dnevniku Nove TV. Na pitanje zašto uporno odbija reći tko je pisao *Lex Agrokor* odgovorila je: „*Zato što smo mi to više puta rekli i više puta objasnili. Zakon je resorno zakon Ministarstva gospodarstva*.*“* Na konstataciju novinarke da dužnosnica ne otkriva imena, ne otkriva ljude i da se ostavlja uvijek neki dojam da štiti ove ljude, dužnosnica je odgovorila: „*Niti u jednom zakonu dosad, koliko god ih ima u hrvatskom pravnom sustavu, nije se govorilo o imenima ljudi koji su radili na njegovoj pripremi, zbog toga što ovaj zakon, kao i svaki drugi zakon, prolazi proceduru. Nakon što se napiše prvi tekst, mišljenja ministarstava kojih se to tiče, prolazi proceduru Vlade i na kraju, usvojen je u Saboru i ne postoji niti jedan razlog zbog kojeg bi se u slučaju ovog zakona postupalo na drugačiji način.*“ Na konstataciju novinarke ne bi li dužnosnici bilo jednostavnije da da popis imena pa da zatvori tu priču, dužnosnica je odgovorila: „*Ja osobno mislim da je važno da svi oni ljudi, kao i u slučaju ovog zakona, tako i u slučaju svih drugih zakona, koji su konzultirani, koji daju svoje mišljenje da ostanu u istom onom položaju, u kojem su takve osobe kod pisanja drugih zakona. Vi znate da mi sve zakone radimo i pišemo na način da se konzultira sa strukom, da se konzultira s ljudima koji poznaju tu temu i to je sastavni dio pripreme svakog zakona. Prema tome ne postoji niti jedan razlog da se u ovom slučaju, ovog zakona, postupa na drugačiji način*.“

 Uvidom u tekst objavljen 24. studenog 2017.g. na portalu *index.hr* pod naslovom: „*Dalić: Osobno sam nadgledala tko je pisao Lex Agrokor, nema tu ništa misteriozno*“ utvrđeno je da je toga dana dužnosnica dala intervju za Media Servis povodom sigurnosne analize SOA-e vezano za koncern AGROKOR d.d. te je na pitanje tko je pisao *Lex Agrokor* opet ponovila kako su, kao i drugim primjerima, i ovaj zakon pripremili stručnjaci, službenici Ministarstva gospodarstva, pravosuđa, uz pomoć Ureda za zakonodavstvo, te se citira njen navod: "*Ja sam osobno vodila cijeli taj proces, nadgledala ga, a o pojedinim detaljima, zakonskim rješenjima, konzultirali smo stručnjake različitih profila, ekonomske, pravne, financijske, s Pravnog fakulteta. Zakon je, istina, napisan u kratkom roku jer je morao odgovoriti velikom riziku, ali u uobičajenoj proceduri, s mišljenjima svih resora, odlukom vlade, saborskom raspravom.*".

U međuvremenu je otkrivena i u više medija prenesena informacija da se među savjetnicima čije usluge je koristila izvanredna uprava koncerna AGROKOR d.d. nalaze trgovačka društva TEXO MANAGEMENT d.o.o. i ALTERA SAVJETOVANJE d.o.o.

 Tako je u tekstu objavljenom na portalu *index.hr* dana 14. studenog 2017.g. pod naslovom: „*Otkrili smo novi Ramljakov sukob interesa: Za savjetnika uzeo svoju bivšu tvrtku*“ prenesena informacija da se na listi savjetnika, koju su nakon upita novinara prošli tjedan u Agrokoru podijelili novinarima, nalazi i Texo Management, i to kao podizvođač savjetnika za restrukturiranje tvrtke AlixPartners. Uz ovu informaciju, prenesena je i informacija da je u životopisu objavljenom na stranicama Vlade RH Ante Ramljak bio predstavljen kao izvršni direktor odnosno zaposlenik tvrtke Texo Management od travnja 2014.g. te informacija da mu je prestao radni odnos u istoj tvrtki nakon što je imenovan izvanrednim povjerenikom.

 Nakon toga, u tekstu objavljenom na portalu *index.hr* dana 30. siječnja 2018.g. pod naslovom „*Pogledajte račune - Ramljakova bivša firma za angažman u Agrokoru dobila već 9,7 milijuna kuna*“, objavljene su fotografije dva računa koje su tvrtki AlixPartners ispostavila društva TEXO MANAGEMENT d.o.o. i ALTERA SAVJETOVANJE d.o.o. kao podizvođači za usluge savjetovanja izvanredne uprave koncerna AGROKOR d.d., iz kojih je bio razvidan i iznos naknade za usluge pružene u razdoblju jednog tjedna, u oba računa preko 240.000,00 kuna brutto.

Međutim, i nakon objave gore navedenih informacija dužnosnica Martina Dalić i dalje je ustrajala na tome da na izričito traženje ne da potpunu informaciju koji su vanjski stručnjaci sudjelovali u izradi Zakona o postupku izvanredne uprave.

Uvidom u tekst objavljen na portalu *radio101.hr* dana 2. veljače 2018.g. pod naslovom: „*Kriza u Agrokoru: sastali se Dalić, Ramljak i Beveridge*“ utvrđeno je da se toga dana dužnosnica obratila novinarima povodom sastanka prethodnog dana s izvanrednim povjerenikom Antom Ramljakom te je u tekstu pored ostalog navedeno da su novinari dužnosnicu ponovno pitali tko je pisao *Lex Agrokor* i je li u njegovoj izradi sudjelovao netko iz društva Texo Management d.o.o., ali da ministrica Martina Dalić nije dala odgovor, već je u tom trenutku prekinula obraćanje novinarima.

Nadalje, utvrđeno je da je dana 15. veljače 2018.g. pred Odborom Hrvatskog sabora za gospodarstvo održana tematska sjednica o Izvješću o poslovanju koncerna Agrokor, kojom prilikom su dužnosnica Martina Dalić i izvanredni povjerenik Ante Ramljak odgovarali na pitanja članova Odbora, zastupnika u Hrvatskom saboru.

Povjerenstvo je izvršilo uvid u citate iskaza i odgovora dužnosnice Martine Dalić i izvanrednog povjerenika Ante Ramljaka, dane na navedenoj tematskoj sjednici, objavljene na službenim mrežnim stranicama *agrokor.hr* te na portalu *dnevnik.hr,*  kao i u video isječke istog događaja, objavljene na portalu *hrn1info.com.*

Dužnosnica Martina Dalić tom prilikom je, pored ostalog, na pitanje o izostanku određenih procedura pri donošenju Zakona o postupku izvanredne uprave i tko je pisao taj zakon, u bitnom odgovorila: *„Ja sam glavni autor zakona, sve ove odredbe napisane su po mojim riječima ili prekontrolirane od mene ili po mome nalogu … Ovaj zakon nije mogao biti pripremljen uz e-savjetovanja, javne konzultacije, ali je pripremljen na način da je zakonski tekst prošao resorna ministarstva, dobio njihova mišljenja. Ja se jesam konzultirala s različitim profilima stručnjaka, s različitim ljudima kako bih testirala različite mogućnosti da ovaj zakon donese efikasno rješenje. Razgovarala sam s pravnicima, s profesorima pravnog fakulteta u Zagrebu i Osijeku, jesam razgovarala s ljudima koji su financijski stručnjaci o problemima koji sprječavaju efikasno provođenje stečaja… Nema ništa neobično u pisanju ovog zakona osim možda da netko tko je ministar sjedi za računalom i korigira što je napravljeno…“*.

Na pitanje kakva je veza dužnosnice s Borisom Šavorićem i Tomislavom Matićem, jesu li i oni konzultirani prilikom pisanja Zakona o postupku izvanredne uprave, je li gospodin Ramljak sudjelovao u pisanju toga Zakona, dužnosnica Martina Dalić odgovorila je: „*Moja veza sa Šavorićem je nikakva. Ramljak je bio jedan od ljudi koje sam konzultirala i s kojima sam razgovarala vezano uz pripremu zakona. Razlog je možda zanimljiv, a taj je što je on uz mene jedan od ljudi koji ima i financijsko iskustvo i u državnom sektoru i kako to teče u stvarnosti. Tom prilikom s Ramljakom je dolazio i Matić.*“.

Iz citiranih medijskih tekstova i saslušanja dužnosnice pred Odborom za gospodarstvo zaključuje se da je opetovano traženje podatka koje su osobe konzultirane od strane dužnosnice i Vlade RH potaknuto opravdanom sumnjom javnosti u zakonitost i etičnost cijelog procesa, nastalom nakon što su objavljene nepotvrđene informacije da su određene osobe iz privatnog sektora bile angažirane od Vlade RH, a da su nakon toga trgovačka društva povezana s istim osobama bila angažirana od koncerna AGROKOR d.d. i pritom ostvarila značajne prihode.

Radi provjere točnosti medijskih natpisa i opravdanosti opetovanog traženja navedenog podatka od dužnosnice, Povjerenstvo je izvršilo uvid u javno dostupne i pribavljene podatke o ostvarenim prihodima, koje su navedene tri tvrtke, kao i odvjetničko društvo Šavorić i partneri d.o.o. ostvarile na temelju izravnog ili posrednog angažmana od strane koncerna AGROKOR d.d.

Povjerenstvo je, izvršilo uvid u objavljeno Mjesečno izvješće o gospodarskom i financijskom stanju te o provedbi mjera izvanredne uprave u koncernu AGROKOR d.d. za razdoblje 11. listopada do 10. studenoga 2017.g., koje je sukladno Zakonu o postupku izvanredne uprave moralo biti dostavljeno Ministarstvu gospodarstva, poduzetništva i obrta. U istom izvješću nisu navedeni podaci o tome da bi trgovačka društva TEXO MANAGMENT d.o.o., INTERKAPITAL vrijednosni papiri d.o.o. i ALTERA SAVJETOVANJE d.o.o. bila angažirana kao podizvođači od strane tvrtke AlixPartners niti je izdvojen podatak o iznosima naknada savjetnicima koji su angažirani kao podizvođači. Međutim naveden je podatak da je, od ukupno 141 savjetnika koji su u tom trenutku bili angažirani od izvanrednog povjerenika koncerna AGROKOR d.d., njih 34 bilo angažirano preko glavnog savjetnika za restrukturiranje, „AlixPartners s domaćim podizvođačima“ te da su troškovi savjetnika za restrukturiranje za razdoblje travanj-rujan (6 mjeseci) iznosili 66.272.803,01 kn.

Prema tome, protivno navodu dužnosnice u očitovanju, ako ne prije onda prilikom zaprimanja ovog Izvješća u studenom 2017.g., dužnosnica je upoznata s činjenicom da je koncern AGROKOR d.d. značajna sredstva isplaćivao za usluge savjetnika za restrukturiranje i domaćih podizvođača. No, kako je navedeno, upravo u to vrijeme u medijima je bila objavljena okolnost da je jedan od podizvođača društvo TEXO MANAGEMENT d.o.o.

Povjerenstvo je izvršilo uvid u elektronički dostavljenu dokumentaciju USKOK-a, u kojoj se nalaze i fakture za izvršene usluge podizvođača, ispostavljene tvrtki AlixPartners. Iz navedenih faktura proizlazi da je trgovačko društvo TEXO MANAGAMENT d.o.o. od svibnja do kraja 2017. primilo iznos od 7.612.444 kn, a do svibnja 2018. ukupno 12.285.229,56 kn, zatim da je trgovačko društvo ALTERA SAVJETOVANJE d.o.o. od svibnja do kraja 2017. primilo iznos od 7.559.189 kn, a do lipnja 2018. ukupno 12.342.235,66 kn te da je trgovačko društvo INTERKAPITAL vrijednosni papiri d.o.o. u razdoblju od svibnja do studenoga 2017. (kada je ugovor raskinut) primilo iznos od 3.742.499.36 kn.

Iz javno objavljenih godišnjih financijskih izvješća predmetnih trgovačkih društava za 2017.g. (objavljena uz elektroničke izvatke iz sudskog registra) razvidan je porast prihoda istih trgovačkih društava na temelju predmetnog posrednog angažmana od koncerna AGROKOR d.d.

Utvrđeno je da je društvo TEXO MANAGAMENT d.o.o. u 2016.g. ostvarilo prihod u iznosu 1.276.842 kn, a u 2017.g. u iznosu 8.799.872 kn (od čega 86,5 % otpada na prihod od AlixPartners); zatim da je društvo ALTERA SAVJETOVANJE d.o.o. u 2016.g. ostvarilo prihod u iznosu 771.891 kn, a u 2017.g. u iznosu 9.095.148 kn (od čega 83,1 % otpada na prihod od AlixPartners); da je društvo INTERKAPITAL vrijednosni papiri d.o.o. u 2016.g. ostvarilo prihod u iznosu od 16.295.000 kn, a u 2017.g. u iznosu od 32.317.000 kn (od čega 11,6 % otpada na prihod od AlixPartners).

Uvidom u priopćenje od 21. veljače 2018.g. na službenim mrežnim stranicama *agrokor.hr*, utvrđeno je da je Ante Ramljak 20. veljače 2018.g. podnio neopozivu ostavku na mjesto izvanrednog povjerenika u koncernu AGROKOR d.d., uz obrazloženje da ne želi osobno postati prepreka postizanju nagodbe vjerovnika.

Kako je već navedeno, dužnosnica Martina Dalić razriješena je rješenjem predsjednika Vlade Republike Hrvatske od 14. svibnja 2018.g. na osobni zahtjev.

 Uvidom u priopćenje, objavljeno 14. svibnja 2018.g. na službenim mrežnim stranicama Vlade Republike Hrvatske (*vlada.hr*), utvrđeno je da je u svojoj izjavi za medije dužnosnica toga dana, pored ostalog izjavila: „*Kao što je predsjednik Vlade istakao, u dogovoru s njim podnijela sam neopozivu ostavku na dužnost potpredsjednice Vlade i ministrice gospodarstva, poduzetništva i obrta. U ovom nevjerojatnom spletu okolnosti i interesa oko Agrokora, odjednom ispada da sam ja postala uteg i teret Vladi, predsjedniku Vlade, HDZ-u i vladajućoj većini. Ja to nikad ne želim biti…Dobila sam politički zadatak naći rješenje kojim će se spriječiti da propast Agrokora za sobom povuče cijelu ekonomiju ponovno natrag u recesiju. Taj zadatak i pristup njegovom rješavanju zadan je bio političkim dogovorom tadašnjih koalicijskih partnera – HDZ-a i Mosta. Zadatak je proveden u djelo, pronađeno je rješenje…Osobno, nisam učinila ništa krivo, ništa nemoralno ili, Bože sačuvaj – nezakonito. No, percepcija, a u politici je, navodno, važna samo i jedino percepcija, je takva kakva je. Ona je rezultirala da koalicijski partneri HDZ-u, premijeru i Vladi zbog mene iskazuju nezadovoljstvo. Ja to želim zaustaviti. Zato dajem ostavku, jer ne želim biti uteg niti predsjedniku Vlade, niti Vladi, niti HDZ-u.“.*

Povjerenstvo napominje da u postupcima iz svoje nadležnosti, u dijelu u kojem procedura nije propisana odredbama ZSSI-a, podredno primjenjuje odredbe ZUP-a. Sukladno odredbama ZUP-a o utvrđivanju činjenica u ispitnom postupku putem saslušanja stranaka i svjedoka u slučajevima kada je to potrebno radi potpunog razjašnjenja i utvrđenja činjeničnog stanja kao i prava stranke na sudjelovanje u izvođenju dokaza u ispitnom postupku Povjerenstvo je na 30. sjednici održanoj 3. prosinca 2018.g. saslušalo dužnosnicu Martinu Dalić u svojstvu stranke te dužnosnika Božu Petrova u svojstvu svjedoka.

Dužnosnica Martina Dalić je tom prilikom u svom iskazu u značajnom dijelu u bitnom ponovila i naglasila navode iz svojeg očitovanja podnesenog Povjerenstvu 19. srpnja 2018.g., dok se u drugom dijelu očitovala na određene daljnje okolnosti te se očitovala na pitanja članova Povjerenstva.

U pogledu pitanja uključenosti odredbi o sukobu interesa u Zakon o postupku izvanredne uprave, dužnosnica je istaknula da je prijedlog toga Zakona prošao raspravu pred nadležnim saborskim odborima, a onda je u Hrvatskom saboru cijeli dan vođena rasprava o zakonu, kojom prilikom su davani amandmani, ali amandman po tom pitanju nije dan. Dužnosnica smatra da je neosnovana insinuacija da bi odredbe o sukobu interesa koje sadrži talijanski zakon, koji je korišten kao predložak, bile namjerno izostavljene iz Zakona o postupku izvanredne uprave. Dužnosnica navodi da su izmjenama predmetnog talijanskog zakona iz 2004.g. propisane odredbe koje se odnose na sukob interesa izvanrednog povjerenika na način da ne može biti imenovana izvanrednim povjerenikom osoba koja je radila kod dužnika i koja je sa dužnikom u protekle dvije godine na neki način bila povezana, odnosno da je sukob interesa definiran samo prethodnim postojanjem odnosa između povjerenika i trgovačkog društva na čije čelo on dolazi.

Dužnosnica nadalje u bitnom navodi da su odredbe Zakona o postupku izvanredne uprave svjesno i namjerno prilagođene hrvatskom zakonodavstvu i da 80% odredbi toga zakona jesu prilagođene odredbe Stečajnog zakona, kao i da se na temelju izričite odredbe Zakona o postupku izvanredne uprave, podredno primjenjuje Stečajni zakon te da izvanredni povjerenik ima prava i obveze stečajnog upravitelja, pa da je stoga i sukob interesa uređen istovjetno kao za stečajne upravitelje. Dužnosnica ujedno ističe da je sukladno Zakonu o postupku izvanredne uprave, nadzor ovoga postupka, pa tako i nadzor postupanja izvanrednog povjerenika izričito u nadležnosti suda. Ističe dakle, da su tijela postupka izvanredne uprave izvanredna uprava, vjerovničko vijeće i sud, a da Vlada RH nije tijelo toga postupka, odnosno da je Vlada samo predložila, prvi i drugi put (nakon ostavke Ante Ramljaka), osobu izvanrednog povjerenika koncerna AGROKOR d.d., dok su odluke o isplatama i druge materijalne odluke izvanredne uprave bile pod nadzorom Trgovačkog suda u Zagrebu i privremenog vjerovničkog vijeća.

Dužnosnica je ponovo istaknula da nitko nikada nije imao namjeru kriti da se u procesu pripreme toga zakona konzultiraju i vanjske osobe, zato što je to i inače sastavni dio postupka i procedure te navodi da je na press konferenciji održanoj 24. ožujka 2017.g., na kojoj je upoznata javnost da Vlada RH radi na zakonskom rješenju, izjavila da se zakon piše i priprema uz pomoć vanjskih stručnjaka koji su pravne, ekonomske i druge struke. No, navodi da je uporno inzistiranje na imenima svih osoba koje su pisale nacrt predmetnog Zakona iziskivalo da se objave i imena svih državnih službenika, a da smatra da nije bilo osnove da se ove osobe eksponiraju i da se njihov rad propituje u javnosti, s obzirom da je to propitivanje bilo interesno i politički motivirano u smislu da se tvrdilo da je zakon pisan u interesu određenih vjerovnika, kako je to tvrdio bivši vlasnik koncerna AGROKOR d.d. Dužnosnica je stoga i tada procijenila da je davanje odgovora da je zakon pripremala Vlada i navedena ministarstva i uredi uz pomoć vanjskih i drugih stručnjaka bilo primjereno izazovima i rizicima toga procesa, a da se istodobno javnosti da informacija.

Dužnosnica je zaključila da se cijeli proces izvanredne uprave odvijao pod velikim političko-interesnim pritiskom, kako političkih aktera, tako i interesnih skupina povezanih s bivšim vlasnikom te s domaćim i inozemnim vjerovnicima, a da je njezina zadaća bila, kako ju je ona shvaćala, da najbolje što zna i može politički štiti taj proces koji je bio neizmjerno važan za očuvanje stabilnosti hrvatskog gospodarstva i desetina tisuća radnih mjesta, odnosno za javni interes pa samim time i Vladu RH. Dužnosnica smatra da s obzirom da je prijedlog Zakona o postupku izvanredne uprave prošao proceduru pred Vladom RH i onda pred Hrvatskim saborom, postaje nevažno koja su imena osoba koje su radile na izradi nacrta toga zakonskog prijedloga. Konačno, dužnosnica smatra da je pravomoćnost nagodbe između izvanredne uprave koncerna AGROKOR d.d. i vjerovnika potvrdila korisnost i uspješnost postupka izvanredne uprave te ističe da troškove toga postupka nisu platili porezni obveznici, već vjerovnici koncerna AGROKOR d.d.

Dužnosnici je na istoj sjednici Povjerenstva od strane člana Povjerenstva postavljeno pitanje je li, kada je podnosila prijedlog Vladi RH da se za izvanrednog povjerenika imenuje Ante Ramljak, razmišljala o problematičnosti činjenice da je ista osoba sudjelovala u radu neformalne radne skupine, odnosno da se takvim imenovanjem osobi, koja je sudjelovala u izradi instituta Zakona o postupku izvanredne uprave, daje mogućnost da te institute i primjeni, a onda, posljedično tom pitanju, je li razmatrala čija će biti odgovornost ako bi ta osoba, primjenjujući navedene institute u čijem je donošenju i sama sudjelovala, iste institute i zlorabi. Dužnosnica se na pitanje očitovala da je Ante Ramljak, kao jedan od konzultiranih stručnjaka, tijekom procesa izrade nacrta mogao iznijeti svoje mišljenje, ali nije nikako mogao svoje mišljenje pretvoriti u sastavni dio predmetnog zakona bez prethodne kontrole i nadzora svih navedenih tijela koja su sudjelovala u donošenju toga zakona. Dužnosnica je navela da je zadaća Vlade RH bila predložiti osobu koja ima odgovarajuća znanja, koja koliko-toliko jamče da će taj kompleksan proces uspjeti, a da protiv rješenja suda kojim je Ante Ramljak bio imenovan nije bila podnesena žalba te da je, nakon što je otvoren postupak izvanredne uprave, nadzor u cijelosti preuzeo nadležni sud. Stoga je dužnosnica zaključila da sustav predviđa dobre osigurače.

Na pitanje člana Povjerenstva zašto je smatrala da je potrebno tajiti imena osoba iz neformalne radne skupine i nakon što je Zakon o postupku izvanredne uprave stupio na snagu i nakon što se počeo primjenjivati, dužnosnica se očitovala da smatra da objava u medijima predmetne e-mail korespondencije, nije bila motivirana javnim interesom, kao i da su neki od ljudi tražili da se njihova imena nikad ne povezuju s ovim procesom, ali da se nije radilo o tajnoj skupini, da je za to znao i tim problemom se bavio velik broj ljudi i da je neosnovan zaključak da je dužnosnica nešto skrivala i zato izbjegavala odgovoriti na pitanje o imenima.

Na pitanje člana Povjerenstva je li komunicirala s Antom Ramljakom koga će angažirati kao savjetnike izvanredne uprave koncerna AGROKOR d.d. prije nego je on to objavio na konferenciji za medije, dužnosnica je istaknula da je u vrijeme kada su se vodili razgovori o osobi koju će Vlada RH predložiti za funkciju izvanrednog povjerenika, ona osobno bila protiv predlaganja Ante Ramljaka, ali da na tom stavu konačno nije inzistirala. Ujedno navodi da se ne sjeća da je u cijelih tih nekoliko dana prije imenovanja, pa tako niti na sastanku kojem je u nedjelju popodne s predsjednikom Vlade RH i dužnosnicom pristupio Ante Ramljak dužnosnica s Antom Ramljakom niti s ikim drugim vodila ikakve razgovore o postupcima Ante Ramljaka ako i nakon što preuzme funkciju izvanrednog povjerenika. Dužnosnica je navela da treba imati u vidu da je ovo bio prvi postupak ove vrste ikad pokrenut te da u tom trenutku niti ona niti drugi dužnosnici koji su sudjelovali u procesu nisu imali iskustvo koje imaju danas pa da bi bilo potrebno u samom Zakonu o postupku izvanredne uprave propisati što izvanredni povjerenik radi na početku i tko mu pomaže, a tko ne pomaže. Dužnosnica je dodala da s današnje pozicije sigurno postoje stvari u kojima bi s etičkog aspekta drugačije postupila te u kojima bi i Ante Ramljak drugačije postupio, ali ističe da ništa vezano uz postupak izvanredne uprave nije mišljeno ili učinjeno s idejom da se krši ikoja pisana ili nepisana norma.

Konačno, na pitanje je li tijekom predmetnog procesa izrade zakona i njegove provedbe do nje došla informacija da bi osobe koje su bile članovi neformalne radne skupine tražile naknadu za rad na zakonu, odnosno jesu li mislili da će biti financijski namireni, dužnosnica se očitovala da se to pitanje nikada nije postavljalo te da nitko od navedenih osoba to od dužnosnice nije tražio. Dužnosnica je dodala da je bilo i drugih primjera kad je Vlada RH tražila i koristila pomoć vanjskih stručnjaka u kontekstu velikih problema, ali da prema saznanjima dužnosnice niti tada nisu bila provedena imenovanja ovih osoba niti su ovi stručnjaci za tu pomoć plaćeni.

U svojem iskazu danom na sjednici Povjerenstva 3. prosinca 2018.g. dužnosnik Božo Petrov je u bitnom istaknuo da treba činiti razliku između neformalne skupine financijskih stručnjaka koji su angažirani za analizu financijskih izvješća koncerna AGROKOR d.d. od samoprozvane „Borg“ skupine o kojoj su podaci postali dostupni tijekom afere Hotmail. Dužnosnik Božo Petrov obrazložio je da je prva neformalna skupina financijskih stručnjaka nastala kao produkt razgovora dužnosnika Andreja Plenkovića i njega u trenutku kada je Ivica Todorić zatražio sastanak te da je dužnosnik tada zatražio predsjednika Vlade RH da se pribave financijski podaci te da su se obojica složili, budući da nisu financijske struke, da se okupi neformalna skupina financijskih stručnjaka radi analize tih financijskih podataka, a kako bi se pripremili za sastanak s Ivicom Todorićem. Dužnosnik Božo Petrov je potvrdio da je na prijedlog dužnosnika Andreja Plenkovića dogovoreno da to bude peteročlani tim te da će tri člana biti predložena od strane HDZ-a, a dva člana od strane MOST-a. Potvrdio je da su tri predložena člana od strane HDZ-a bili Ante Ramljak, Tonći Korunić i Tomislav Matić, a od strane MOST-a Zoran Besak i Branimir Bricelj.

Dužnosnik je u svom iskazu više puta isticao da je jedina uloga odabranih financijskih stručnjaka u trenutku kada su bili predloženi bila da analiziraju financijska izvješća, odnosno financijske podatke iz koncerna AGROKOR d.d. te da su osobe predložene od strane MOST-a dobile od njih mandat samo za navedeni posao analize financijskih izvješća, a ne za pisanje zakona. Dužnosnik je naveo da je i prije sastanka s Ivicom Todorićem 26. veljače 2017.g. bio upoznat da je pisanje novog zakona, pored predstečaja i stečaja, jedna od opcija za rješavanje krize u koncernu AGROKOR d.d..

Dužnosnik je naveo da je nakon navedenog sastanka s Ivicom Todorićem dužnosnica Martina Dalić rekla da će Ministarstvo gospodarstva, poduzetništva i obrta kao resorno ministarstvo preuzeti posao pisanja zakonskog rješenja za rješavanje gospodarske krize u koncernu AGROKOR d.d., a da se njega odnosno MOST nije tražilo da daju suglasnost niti je znao koji su bili članovi skupine koja je pisala zakon, niti je s kojim od tih članova bio u privatnom ili službenom kontaktu, osim na sastancima u Vladi RH, već da je za činjenicu da je većina vanjskih stručnjaka, koja je bila angažirana za financijsku analizu, uz određene pravne stručnjake bila uključena u samu izradu zakonskog rješenja (grupa Borg) bio upoznat tek kada je ta informacija putem medija došla u javnost. Dužnosnik je naveo da je prisustvovao na nekoliko sastanaka u Vladi RH tijekom ožujka 2017.g. na temu krize u koncernu AGROKOR d.d. i da su na istim sastancima bili prisutni vanjski stručnjaci koji su bili inicijalno angažirani za financijsku analizu, ali da je na tim sastancima s tim stručnjacima raspravljano o financijskim modelima, kao i da je na primjer, odvjetnik Boris Šavorić predstavljen kao pravni savjetnik za rješavanje financijske problematike u koncernu AGROKOR d.d., a ne kao osoba koja piše zakon.

Dužnosnik je naveo da je kopiju nacrta Zakona o postupku izvanredne uprave prvi put dobio na uvid na sastanku održanom 24. ožujka 2017.g. te da je MOST uključen u izradu nacrta prijedloga Zakona, kada je 28. ožujka 2017.g. u isti proces uključena Sanja Mišević, tadašnja državna tajnica u Ministarstvu pravosuđa iz kvote MOST-a.

Stoga je dužnosnik Božo Petrov ustvrdio da on nije u to vrijeme bio upoznat sa sastavom tima koji je radio na izradi nacrta zakona, već da su u pogledu posla izrade nacrta zakona, kako je potvrdio i Branimir Bricelj u medijima, ovi vanjski stručnjaci bili angažirani od strane Vlade RH. Dužnosnik s tim u vezi navodi da nema apsolutno nikakvih saznanja da bi s angažiranim financijskim stručnjacima bila dogovarana ikakva novčana naknada.

Na pitanje člana Povjerenstva je li bio konzultiran od strane predsjednika ili potpredsjednice Vlade RH vezano za imenovanje izvanrednog povjerenika, dužnosnik Božo Petrov očitovao se da nije prisustvovao prvom sastanku na ovu temu, da je MOST predlagao da se izvanrednim povjerenikom imenuje Ante Samodol, što nije prihvaćeno, a da je bio obaviješten da je prvi prijedlog iznesen po dužnosnici Martini Dalić bio da ovu funkciju preuzme Branimir Bricelj. Navodi da je, nakon što je Branimir Bricelj odustao od imenovanja, na molbu dužnosnice Martine Dalić kontaktirao Antu Ramljaka s prijedlogom da on bude imenovan na ovu funkciju, što je Ante Ramljak tada odbio, ali da je slijedeći dan obaviješten od strane političkih partnera u vladi RH da je na sastanku s dužnosnicima Andrejom Plenkovićem i Martinom Dalić Ante Ramljak ipak prihvatio imenovanje na funkciju izvanrednog povjerenika. Dužnosnik je pojasnio da iz današnje perspektive Ante Ramljak nije bio dobar izbor, ali da je zbog hitnosti donošenja odluke MOST odobrio izbor Ante Ramljaka.

Vezano za okolnost da je Ante Ramljak po imenovanju izvanrednim povjerenikom koncerna AGROKOR d.d. predstavio svoj savjetnički tim u kojem su bili i vanjski stručnjaci koji su bili prethodno angažirani od strane Vlade RH za analizu stanja u koncernu AGROKOR d.d., dužnosnik Božo Petrov se očitovao da, u vrijeme dok je postojala politička suradnja koalicijskih partnera MOST-a i HDZ-a (do rasprave o izglasavanju povjerenja ministru financija Zdravku Mariću 21. travnja 2017.g.), navedeni stručnjaci nisu predstavljeni kao mogući savjetnici izvanredne uprave ili podizvođači glavnog savjetnika za restrukturiranje niti se raspravljalo hoće li imati ikakvu naknadu za takve poslove.

Pored navedenih saslušanja, Povjerenstvo je zatražilo i pribavilo očitovanja Ante Ramljaka i Zorana Besaka o predmetnim okolnostima o kojima imaju saznanja, a ujedno je imalo u vidu i njihove navode prethodno dane u lipnju 2018.g. na saslušanju u ispitnom postupku pred USKOK-om, transkripti kojih saslušanja su objavljeni na portalu medijske kuće N1 i preneseni u drugim medijima, a imajući u vidu da autentičnost objavljenih transkripata njihovih iskaza nije osporena.

Ante Ramljak Povjerenstvu je dostavio dopis sa svojim očitovanjem 28. studenog 2018.g. U očitovanju se navodi kako je na prvi sastanak održan na temu krize koncerna AGROKOR d.d. u Vladu RH došao nakon poziva dužnosnice Martine Dalić krajem veljače 2017.g. te da su na tom sastanku bili dužnosnici Andrej Plenković, Božo Petrov, Martina Dalić, Davor Božinović, Zdravko Marić, Goran Marić, Davor Ivo Stier i voditeljica Ureda premijera Tena Mišetić te od vanjskih stručnjaka Tomislav Matić, Branimir Bricelj, Tonči Korunić i Zoran Besak. Navodi da su na tom sastanku premijer i predsjednik Hrvatskog sabora Petrov prisutne izvijestili da su koalicijski partneri odlučili okupiti tim financijskih stručnjaka radi praćenja krize koncerna AGROKOR d.d., nakon što je Ivica Todorić, tadašnji predsjednik Uprave koncerna AGROKOR d.d. tražio financijsku pomoć od države. Ante Ramljak u očitovanju ističe da on i ostali stručnjaci na ovaj sastanak nisu bili pozvani radi pisanja zakona, već da im je tada rečeno da je njihov zadatak da pomognu stručno sagledati situaciju te da će za ove poslove operativni kontakt biti Martina Dalić i Zdravko Marić.

Ante Ramljak u svom očitovanju ističe da je, prethodno ovim sastancima, Martinu Dalić poznavao samo kao osobu iz financijske industrije i javnog prostora, da nikad prije nisu ništa zajedno radili niti da su se privatno družili, a da se prvi puta s njom sastao nekoliko puta prethodno ovim sastancima kada ga je kontaktirala kao bivšeg člana Uprave Centra za praćenje investicija u energetskom sektoru i Nadzornog odbora HEP-a, vezano za namjere bivše Vlade RH premijera Zorana Milanovića da provede inicijalnu javnu ponudu dionica HEP-a.

Dalje u očitovanju navodi da je nakon gore navedenog sastanka održan niz sastanaka, na kojima su obično sudjelovali Andrej Plenković, Božo Petrov, Martina Dalić, Zdravko Marić, Davor Božinović, ponekad Tomislav Čorić, Davor Ivo Stier, Ivan Kovačić, neki savjetnici u Uredu premijera, a na kojima se raspravljalo o zbivanjima na tržištu kapitala, neplaćanjima, značenjima tih zbivanja na mogući položaj koncerna AGROKOR d.d. i njegovih dobavljača, o tome što su radile druge države u kriznim situacijama velikih kompanija i o mogućim reakcijama u slučaju propasti koncerna AGROKOR d.d.

 U očitovanju se pojašnjava da se na sastancima pokazalo da razmatranje problema kojim su se bavili zahtjeva i poznavanje međunarodnog korporativnog prava te da su se na jednom od idućih sastanaka pridružili pravnici Goran Ilej, Danijel Klobučar, Viktorija Svić, Boris Šavorić i Toni Smrček, pri čemu Ante Ramljak navodi da je on Uredu predsjednika Vlade RH sugerirao da se pozove Boris Šavorić.

 Prema očitovanju, na izradi zakonodavnog rješenja počelo se raditi u drugoj polovici ožujka 2017., kada je potpredsjednica Vlade RH Martina Dalić zatražila informacije o zakonodavnim rješenjima u drugim zemljama te kad je Boris Šavorić pribavio prijevod talijanskog zakona koji se primjenjivao na restrukturiranje Parmalata, te je tada dužnosnica zatražila izradu prve verzije potencijalnog hrvatskog zakona, koji će omogućiti plaćanje dobavljača. Navodi da je prvu verziju izradio odvjetnik Toni Smrček, te da je ista prezentirana predsjedniku Vlade RH i predsjedniku Hrvatskog sabora. Navodi da je, vezano za daljnju izradu nacrta kasnijeg Zakona o izvanrednoj upravi, dužnosnica Martina Dalić koordinirala sve uključene i donosila odluke, da je davala komentare i upute kakva rješenja trebaju biti u zakonu, da je uključivala državne dužnosnike u službenike u analizu zakonskih članaka (navodi državnu tajnicu Sonju Mišević i Igora Vidru iz Ministarstva pravosuđa, savjetnice premijera Dubravku Vlašić Pleše i Sonju Žerjav te njenog pomoćnika u Ministarstvu gospodarstva, poduzetništva i obrta Zvonimira Novaka) te da je, prema njegovom razumijevanju, o tijeku pisanja zakona redovito izvještavala predsjednika Vlade RH i djelovala u koordinaciji s njim. Navodi da, stoga, odluke o sadržaju toga zakona nisu donosili on i ostali angažirani vanjski stručnjaci te da je njihov rad na zakonu prestao u trenutku kad je nacrt poslan na mišljenje drugim ministarstvima.

 Ante Ramljak navodi da u vrijeme kada je dolazio u Vladu RH na ove sastanke nitko od državnih dužnosnika nije govorio o naknadi za rad pozvanih stručnjaka niti da ju je on tražio ili očekivao te da prema njegovom saznanju naknadu nisu tražili niti drugi pozvani stručnjaci.

 Ante Ramljak u svom očitovanju navodi da o načinu izbora i odlučivanja o izvanrednom povjereniku nema neposrednih saznanja jer u tome nije sudjelovao do samog kraja. Navodi da nije očekivao da će biti kandidat za povjerenika, niti da će Ivica Todorić pristati aktivirati postupak izvanredne uprave. Navodi da se na prvi poziv Bože Petrova da bude predložen očitovao da smatra da povjerenik treba imati podršku obaju koalicijskih partnera, ali da se odazvao na razgovor s premijerom na koji ga je Martina Dalić pozvala 9. travnja 2017. ujutro, nakon što je prethodni kandidat odustao.

 U očitovanju Ante Ramljak navodi da je nakon što je postao izvanredni povjerenik obavijestio cjelokupnu javnost o svim osobama koje je zatražio da mu pomognu u razrješavanju situacije u koncernu AGROKOR d.d. te da su mediji o imenima tih osoba opširno izvještavali pa da vjeruje da je na taj način ova informacija došla i do dužnosnika. Ističe da mu tada nitko nije uputio niti jedan prigovor. Navodi da je u koncernu AGROKOR d.d. odmah zatekao iznimno tešku situaciju s neisplaćenim plaćama, gotovo obustavljenom proizvodnjom i praznim skladištima te da je hitno trebalo osigurati financijska sredstva za sanaciju. Ističe da u tom trenutku to nije mogao sam te da je pozvao osobe čije je stručne reference poznavao od ranije, te da mu je pogotovo nužno bilo iskustvo u međunarodnim financijama radi pregovora s međunarodnim institucijama i vjerovnicima, kao i pomoć u pregovorima s bankama i s dobavljačima oko njihovih potraživanja.

 Dalje navodi da su se neki od ljudi koji su na početku bili u njegovu timu zaposlili kao podizvođači savjetnika za restrukturiranje AlixPartners te da ga je o tome nakon zaključenja ugovora obavijestio predstavnik tvrtke AlixPartners. Navodi da je smatrao da angažirane tvrtke i osobe imaju potrebno znanje i kvalifikacije, a da mu je rečeno da su njihove cijene manje od inozemnih. Ante Ramljak navodi da ovo nije smatrao neobičnim s obzirom da su sve tvrtke koje su se kandidirale tvrdile da će im trebati domaći podizvođači.

 Ante Ramljak zaključuje da, s obzirom da on kao izvanredni povjerenik nije znao da će doći do angažmana tvrtki Texo Management, Altera savjetovanje i Interkapital prije nego su ugovori sklopljeni, onda niti dužnosnici o tome nisu mogli imati ranija saznanja. Ističe da je o činjenici koje su sve tvrtke angažirane kao savjetnici u koncernu AGROKOR d.d. i tko su im podizvođači raspravljalo Privremeno vjerovničko vijeće u kolovozu 2017.g. i da je dalo podršku svim tim angažmanima (iako u očitovanju ne navodi je li tom prilikom dana informacija da su iste osobe bile angažirane i na izradi zakona). Konačno, navodi da je o tome tko su sve savjetnici izvanredne uprave koncerna AGROKOR d.d. i koji su im podizvođači obavijestio javnost na konferenciji za tisak održanoj 9. studenog 2017.g.

 Kako je navedeno, Povjerenstvo je uzelo u obzir i navode Ante Ramljaka iz objavljenog transkripta njegova saslušanja pred USKOK-om u lipnju 2018.g. i usporedilo ga s očitovanjem dostavljenim Povjerenstvu u pogledu dodatnih informacija koje navodi.

 Pored ostalog, iz objavljenog transkripta proizlazi da je Ante Ramljak tada naveo da je Vlada RH, nakon što je održano više predmetnih sastanaka na kojima su dužnosnici i angažirani vanjski stručnjaci razmotrili stanje u koncernu AGROKOR d.d., donijela odluku o izradi novog zakonodavnog rješenja, te da se tome pristupi u tajnosti, kako se ne bi onemogućio eventualni dogovor uprave koncerna AGROKOR d.d. sa vjerovnicima.

 Nadalje, proizlazi da je Ante Ramljak pred USKOK-om potvrdio da su status članova okupljene neformalne radne skupine uz njega imali Tomislav Matić, Branimir Bricelj, Tonći Korunić, Boris Šavorić i Zoran Besak. Proizlazi da je tada naveo da članovi ove „grupe” nisu imali nikakve planove da bi korištenjem situacije u izradi zakona kasnije to koristili u cilju grupnog angažmana, niti su to komunicirali prema Vladi RH, odnosno Martini Dalić kao osobi s kojom su svakodnevno komunicirali, ali da su bili svjesni da će, ako dođe do primjene zakona, vjerojatno biti angažirani od strane nekog od sudionika; banaka, dobavljača ili drugih.

 Također proizlazi da je Ante Ramljak naveo da je, nakon što mu je na sastanku s dužnosnikom Andrejom Plenkovićem rečeno da će ga Vlada RH predložiti za izvanrednog povjerenika, on to prihvatio te da je kazao navedenom dužnosniku i dužnosnici Martini Dalić kako namjerava u svoj krizni menadžment angažirati, u svojstvu savjetnika izvanrednog povjerenika, sve koji su radili na zakonu, s obzirom da su isti bili upoznati sa stanjem u koncernu AGROKOR d.d. te imaju potrebna znanja i iskustva za brzo djelovanje koje je bilo nužno.

 Nadalje, iz transkripta proizlazi da je Ante Ramljak tada pojasnio zaduženja angažiranih osoba u kriznom menadžmentu. Navodi da je za osiguranje kredita zadužio Branimira Bricelja, Marka Delića i Tončija Korunića koji su pregovarali s bankama te su u konačnici uspjeli ishoditi kredit od 80 milijuna eura, dok je on osobno s Tomislavom Matićem i Zoranom Besakom razgovarao s dobavljačima i bankama, a vezano za dug po mjenicama, zatim da je Boris Šavorić bio zadužen za sastavljanje primopredajnog zapisnika svih povezanih i ovisnih društava koncerna AGROKOR d.d., a da je njegovo odvjetničko društvo u tom smislu bilo angažirao isključivo privremeno te je nakon mjesec dana raskinuo angažman, a isto odvjetničko društvo primilo naknadu za obavljeni posao. Navodi da je za imenovanje savjetnika za restrukturiranje zadužio Marka Delića i Branimira Bricelja, koji su uputili pozive tvrtkama za restrukturiranje koje je izabrao, bilo da su se iste njemu već ranije javile ili je za njih znao s međunarodnog tržišta. Navodi da su prezentaciji dostavljenih ponuda nazočili Ante Ramljak, Hido Lajtman, Vladimir Bošnjak, Marko Delić, Tomislav Matić i Zoran Besak i sa istima su proveli intervjue te da su svi ponuditelji imali namjeru angažirati lokalne podizvođače, pri čemu u trenutku davanja ponude nije bilo govora koji lokalni podizvođači će biti angažirani, a da je sasvim uobičajeno da je podrška lokalnih podizvođača neophodna u provođenju postupka restrukturiranja.

 Sukladno objavljenom transkriptu, Ante Ramljak tada je naveo da je nakon što je pribavljeno prethodno odobrenje ministarstva on obavijestio Alastaira Beveridgea, odgovornu osobu iz AlixPartners, da su izabrani od strane izvanredne uprave, te da mu je isti rekao da kao lokalne podizvođače ima namjeru angažirati ljude iz njegova savjetničkog tima, a sve iz razloga njihovih referenci, poznavanja stanja i u konačnici troška, jer im se to više isplatilo.

Povjerenstvu je Zoran Besak dostavio svoje očitovanje u dopisu zaprimljenom 9. listopada 2018.g. te zatraženu dopunu očitovanja 8. studenog 2018.g.

U svojem očitovanju Zoran Besak navodi da ga je za pružanje stručne pomoći u radu neformalne radne skupine oko pronalaženja rješenja financijske situacije u koncernu AGROKOR d.d. krajem veljače 2017.g. angažirao Ladislav Turčinović, tada istaknuti član MOST-a. Navodi da mu po angažmanu nije bilo poznato hoće li za isti primiti kakav honorar te da isti nije ni potraživao, a pojašnjava da je jednom prilikom u razgovoru s njim gospodin Jeras izrazio uvjerenje da će Zoran Besak primiti honorar i da će po tom pitanju razgovarati s dužnosnikom Božom Petrovom, ali da po tom pitanju nije imao nikakvih daljnjih saznanja te da konačno honorar nije primio. Ujedno navodi da mu tada, kad je angažiran u neformalnu radnu skupinu, nije bila poznata okolnost da će on ili netko drugi kasnije biti angažiran od strane izvanrednog povjerenika koncerna AGROKOR d.d. ili glavnog savjetnika za restrukturiranje.

Ujedno je potvrdio da su sastanci održavani na inicijativu dužnosnice Martine Dalić, da su pored njega, sastancima prisustvovali od početka stručnjaci Ante Ramljak, Branimir Bricelj, Tomislav Matić i Tonći Korunić, a da su se sastancima naknadno pridružili Boris Šavorić i Toni Smrček kada je postalo razvidno da je prema njihovom mišljenju pisanje novog zakonskog prijedloga najbolji način za rješavanje problema koncerna AGROKOR d.d. Navodi da je pritom Boris Šavorić bio uključen u rad dajući sugestije i prijedloge, ali da je operativno u izradi nacrta zakona više od njega bio uključen Toni Smrček.

Povjerenstvo je također uzelo u obzir i navode Zorana Besaka iz objavljenog transkripta njegova saslušanja pred USKOK-om u lipnju 2018.g. i usporedilo ga s očitovanjem dostavljenim Povjerenstvu u pogledu dodatnih informacija koje navodi.

Pored ostalog, iz objavljenog transkripta proizlazi da je tom prilikom Zoran Besak izjavio da mu angažman za rad u neformalnoj radnoj skupini Vlade RH nije bio plaćen. Ujedno proizlazi da je tada izjavio da nakon 10. travnja 2017. nije formalno bio angažiran od strane izvanrednog povjerenika Ante Ramljaka, već da mu je pomagao neformalno i bez naknade te da je sudjelovao u postupku odabira glavnog savjetnika za restrukturiranje. Navodi da je vezano za isti odabir izvanredni povjerenik Ante Ramljak uputio poziv za prikupljanje ponuda te je sa najmanje četiri trgovačka društva obavljen intervju koji su provodili Ante Ramljak, Tomislav Matić, Branimir Bricelj, Marko Delić i Zoran Besak te da su svi bili suglasni da se za glavnog savjetnika odabere AlixPartners.

U daljnjem tijeku ovog obrazloženja iznose se zaključci o relevantnim činjeničnim utvrđenjima na temelju gore navedenih podataka i iskaza te tumačenja Povjerenstva o primjeni odredbi ZSSI-a i to slijedom kojim su u izreci ove odluke izdvojene okolnosti postupanja dužnosnice za koje je Povjerenstvo utvrdilo da ne predstavljaju odnosno predstavljaju povredu odredbi ZSSI-a.

Odlukom o pokretanju postupka od 14. svibnja 2018.g. dužnosnici je stavljena na teret moguća povreda članka 5. stavka 1. i 4. ZSSI-a na način da bi dužnosnica svojom odlukom na netransparentan način okupila i rukovodila radom neformalne radne skupine s ciljem izrade nacrta Zakona o postupku izvanredne uprave, isključivši pritom javnost i propisani postupak donošenja zakona.

Vezano za ove okolnosti, Povjerenstvo je u ovom postupku na temelju prikupljenih podataka, dokumentacije i očitovanja utvrdilo slijedeće pravno relevantne činjenice.

Na temelju očitovanja Vlade Republike Hrvatske i suglasnih očitovanja dužnosnice Martine Dalić i Bože Petrova, nesporno je utvrđeno da su sredinom veljače 2017.g., povodom eskaliranja krize u koncerna AGROKOR d.d., tadašnji koalicijski partneri, HDZ i MOST, predvođeni predsjednikom Vlade RH Andrejom Plenkovićem i tadašnjim predsjednikom Hrvatskog sabora Božom Petrovom, održali sastanak na kojem je donesena politička odluka koalicijskih partnera o angažiranju skupine vanjskih financijskih stručnjaka sa zadaćom razumijevanja trenutnog stanja, predviđanja mogućih pravaca razvoja krize i pronalaženja rješenja suzbijanja štetnih posljedica za cijelo gospodarstvo. Pritom iz očitovanja dužnosnice proizlazi da dužnosnica Martina Dalić nije osobno prisustvovala sastanku koalicijskih partnera na kojoj je donesena navedena inicijalna odluka, već da ju je o tom sastanku izvijestio dužnosnik Davor Božinović, tadašnji predstojnik Ureda predsjednika Vlade RH, a iz ostalih prikupljenih podataka i iskaza ne proizlazi suprotno.

Na temelju suglasnih navoda dužnosnice Martine Dalić, dužnosnika Bože Petrova te Ante Ramljaka i Zorana Besaka, utvrđeno je da je nakon navedene političke odluke, među koalicijskim partnerima dogovoreno da će navedenu skupinu vanjskih financijskih stručnjaka činiti inicijalno pet članova od kojih je trojicu predložio HDZ, a dvojicu MOST, pa da je HDZ predložio kao članove Antu Ramljaka i Tomislava Matića, na prijedlog dužnosnice Martine Dalić, te Tonćija Korunića, na prijedlog dužnosnika Zdravka Marića, dok je MOST predložio članove Branimira Bricelja i Zorana Besaka.

Vezano za okolnost da je dužnosnica Martina Dalić predložila Antu Ramljaka i Tomislava Matića, tijekom postupka nije utvrđeno da bi dužnosnica s navedenim članovima skupine, a niti s ostalima, bila prethodno interesno odnosno privatno povezana, već da je njihove reference poznavala iz stručno poslovnih krugova te nije nelogično, s obzirom na struku dužnosnice i na resor kojim je upravljala u predmetnoj Vladi RH, a i prethodno (Ministarstvu financija), da je bila pozvana sugerirati financijske stručnjake.

Ujedno, utvrđeno je da je od strane predsjednika Vlade RH dužnosnici Martini Dalić, kao potpredsjednici Vlade RH bio povjeren zadatak da operativno vodi i koordinira radom navedene skupine stručnjaka.

Nadalje, utvrđeno je da je do polovice ožujka 2017.g. navedena skupina provodila analizu stanja u koncernu AGROKOR d.d. te iz očitovanja Vlade RH proizlazi da je nakon prezentacije i analize više mogućih rješenja krize koncerna AGROKOR d.d. zaključak vrha Vlade RH, uz suglasnost koalicijskih partnera, bio da je najbolje rješenje izrada zakona o posebnom insolvencijskom postupku.

Utvrđeno je da su, u trenutku kad se pristupilo izradi zakonskog rješenja, neformalnoj radnoj skupini, na preporuku Ante Ramljaka, pridruženi odvjetnici Boris Šavorić i Toni Smrček iz Odvjetničkog društva Šavorić i partneri d.o.o., kao stručnjaci za međunarodno financijsko pravo.

Na temelju očitovanja Vlade RH utvrđeno je da je odluka Vlade RH bila da navedena neformalna radna skupina, sastavljena od financijskih stručnjaka, inicijalno okupljenih radi analize stanja koncerna AGROKOR d.d., i pridruženih pravnih stručnjaka, nastavi raditi i na izradi nacrta Zakona o postupku izvanredne uprave, uz suradnju sa službenicima i dužnosnicima određenih tijela državne uprave, kao i da je u ovoj fazi potpredsjednici Vlade RH Martini Dalić bila povjerena uloga operativnog vođenja i koordinacije izrade nacrta predmetnog Zakona.

Nadalje, na temelju očitovanja Vlade RH utvrđeno je da je odluka vrha Vlade RH, uz suglasnost koalicijskih partnera, bila da se sudjelovanje članova neformalne radne skupine, kako na analizi stanja koncerna AGROKOR d.d., a onda niti na izradi Zakona neće formalizirati u smislu da se osnuje radna skupina.

Ujedno je utvrđeno da je odluka Vlade RH bila da se i sam postupak donošenja zakona neće javno komunicirati s javnošću te da mora biti proveden žurno, sve zbog osjetljivosti financijskog tržišta i opasnosti za njegovu stabilnost odnosno, kako se razotkrivanjem pripremnih radnji koje je provodila Vlada RH, u toj fazi ne bi ugrozila mogućnost da Uprava koncerna AGROKOR d.d. samostalno s vjerovnicima putem tržišnih mehanizama riješi krizu. Pritom je utvrđeno da je prvu informaciju o zakonodavnoj djelatnosti vezanoj za tu problematiku na konferenciji za tisak u Vladi RH dala potpredsjednica Vlade Martina Dalić 24. ožujka 2017.g.

Činjenicu da se navedena aktivnost analize i izrade nacrta zakona odvijala na inicijativu i pod vodstvom Vlade RH potvrđuje utvrđena okolnost da je u prostorijama Vlade RH, vezano za tematiku krize u koncernu AGROKOR d.d. i izrade zakona održano tijekom veljače i ožujka 2017.g. više sastanaka između predstavnika Vlade RH odnosno predstavnika oba koalicijska partnera (HDZ i MOST) te članova neformalne radne skupine, pod rukovodstvom predsjednika Vlade RH Andreja Plenkovića.

 Utvrđeno je da je u isto vrijeme vezano za rad na analizi i izradi Zakona i radi pripreme za navedene sastanke dužnosnica Martina Dalić komunicirala i održala nekoliko sastanaka u ili izvan Vlade RH s članovima neformalne radne skupine ili s drugim dužnosnicima i službenicima koji su radili na izradi nacrta prijedloga Zakona o postupku izvanredne uprave.

Nadalje, vezano za daljnju proceduru donošenja Zakona o postupku izvanredne uprave, iz očitovanja dužnosnice i predmetne e-mail prepiske utvrđeno je da je prije utvrđenja konačnog prijedloga Zakona o postupku izvanredne uprave bilo izrađeno 12 verzija nacrta zakona. Zatim, utvrđeno je da su, osim dužnosnice Martine Dalić i članova neformalne radne skupine, u izradu zakona aktivno bila uključena nadležna državna tijela (Ministarstvo pravosuđa, Ministarstvo gospodarstva, poduzetništva i obrta, Ured za zakonodavstvo Vlade Republike Hrvatske, Ured predsjednika Vlade) i da je nacrt Zakona, sukladno odredbama Poslovnika Vlade Republike Hrvatske, dostavljen na mišljenje nadležnim državnim tijelima (Ured za zakonodavstvo Vlade RH, Ministarstvo vanjskih i europskih poslova, Ministarstvo pravosuđa, Ministarstvo financija) te da su istog dana, 31. ožujka 2017.g., navedena tijela dostavila svoja mišljenja, a Ministarstvo gospodarstva, poduzetništva i obrta uputilo Konačni prijedlog Zakona o postupku izvanredne uprave na sjednicu Vlade Republike Hrvatske.

Vezano za proceduru u kojoj je izrađen nacrt i donesen Konačni prijedlog predmetnog Zakona, iz utvrđenih činjenica proizlazi da su učinjeni određeni propusti u proceduri.

Utvrđeno je da nije, sukladno članku 33. Uredbe o načelima za unutarnje ustrojstvo tijela državne uprave („Narodne novine“ broj 154/11.), od strane tijela koje je rukovodilo izradom nacrta zakona osnovano odnosno imenovano savjetodavno radno tijelo odnosno radna skupina, odnosno nisu odlukom ili drugim aktom utvrđene osobe koje čine predmetnu radnu skupinu. Međutim, odluka Vlade RH je bila da se rad ovih stručnjaka neće formalizirati pa, stoga, Povjerenstvo zaključuje da nije odgovornost dužnosnice što je učinjen ovaj propust u smislu osiguranja transparentnosti izrade Zakona.

S tim u vezi, utvrđeno je i da navedeni članovi neformalne radne skupine za svoj angažman od strane Vlade RH nisu primili nikakvu novčanu naknadu niti da su iste osobe tražile ili očekivale da im to Vlada RH plati.

 Pored navedenog, iz prikupljenih podataka proizlazi da je u postupku donošenja predmetnog Zakona isključena javnost na način da prethodno donošenju konačnog prijedloga Zakona nije provedeno savjetovanje sa zainteresiranom javnošću sukladno odredbama tada važećeg Zakona o procjeni učinaka propisa („Narodne novine“ broj 90/11.) i Kodeksa savjetovanja sa zainteresiranom javnošću u postupcima donošenja zakona, drugih propisa i akata („Narodne novine“ broj 140/09.).

Pritom je potrebno naglasiti da Povjerenstvo u pogledu navedenog ne vrši formalni nadzor, već je razmatralo postupanje dužnosnice u konkretnom slučaju i eventualnu njenu odgovornost za netransparentnost cijelog postupka. Međutim, na temelju očitovanja Vlade RH, utvrđeno je da i u ovom dijelu izostanak ove procedure nije bila odluka dužnosnice Martine Dalić, veća odluka Vlade RH.

 Slijedom navedenog, Povjerenstvo je nakon provedenog postupka zaključilo da dužnosnica Martina Dalić nije osobno odlučila da se pristupi izradi nacrta Zakona o postupku izvanredne uprave, kojim će se rješavati kriza koncerna AGROKOR d.d. te da nije ona osobno okupila vanjske stručnjake u neformalnu radnu skupinu, već da je, kao član Vlade RH s iskustvom u financijsko-ekonomskim krugovima, predložila dvojicu stručnjaka s kojima nije bila otprije osobno povezana, a koji su onda bili odobreni i predloženi od strane HDZ-a, kao i da je rukovođenje i koordinaciju radom neformalne radne skupine dužnosnici povjerila Vlada RH odnosno predsjednik Vlade.

Povjerenstvo je, s tim u vezi, utvrdilo da je odluka o okupljanju neformalne radne skupine, radi analize stanja u koncernu AGROKOR d.d. te radi izrade nacrta prijedloga Zakona o postupku izvanredne uprave, donesena političkom odlukom tadašnjih koalicijskih partnera u Vladi Republike Hrvatske.

Slijedom navedenog, Povjerenstvo je na temelju prikupljenih podataka i dokumentacije utvrdilo da dužnosnica Martina Dalić nije počinila povredu načela djelovanja propisanih člankom 5. stavak 1. i 4. ZSSI-a, na način da bi osobno na netransparentan način okupila i rukovodila radom neformalne skupine s ciljem izrade nacrta Zakona o postupku izvanredne uprave, isključivši pritom javnost i propisani postupak donošenja zakona.

Stoga je Povjerenstvo donijelo odluku kao u točki I. izreke ove odluke.

Nadalje, predmetnom Odlukom o pokretanju postupka od 18. svibnja 2018.g. dužnosnici Martini Dalić stavljena je na teret i moguća povreda članka 5. stavka 1. i 4. ZSSI-a povodom okolnosti da je dužnosnica Martina Dalić, u svojstvu čelnice nadležnog ministarstva, sukladno Zakonu o postupku izvanredne uprave, dala prijedlog Vladi RH da se za izvanrednog povjerenika koncerna AGROKOR d.d. imenuje Ante Ramljak, koji je prethodno bio dio neformalne radne skupine koja je radila na izradi nacrta istog Zakona.

Povjerenstvo je u ovom postupku, na temelju prikupljenih podataka, dokumentacije i očitovanja utvrdilo slijedeće relevantne činjenice.

O okolnostima dogovora koji su prethodili predlaganju Ante Ramljaka za izvanrednog povjerenika Povjerenstvo je pribavilo očitovanja dužnosnice Martine Dalić, dužnosnika Bože Petrova i Ante Ramljaka, s obzirom da se o tim okolnostima Vlada RH i Ministarstvo gospodarstva, poduzetništva i obrta nisu službeno očitovali.

Iz ovih očitovanja, u dijelu u kojem su suglasna, proizlazi da su se, radi razmatranja osobe koja bi bila predložena za izvanrednog povjerenika, održavali sastanci i razgovori između čelnika koalicijskih partnera u razdoblju od 7. do 9. travnja 2017.g., zatim da je ova funkcija ponuđena Branimiru Bricelju te da je Branimir Bricelj razmatrao i konačno odbio ovu funkciju, potom da je dogovoreno da se imenovanje ponudi Anti Ramljaku, koji je 9. travnja 2017.g. pristao na imenovanje na sastanku s dužnosnicima Andrejom Plenkovićem i Martinom Dalić te da se s imenovanjem Ante Ramljaka suglasio i dužnosnik Božo Petrov.

Nedvojbeno je utvrđeno da je Ministarstvo gospodarstva, poduzetništva obrta dopisom od 10. travnja 2017.g., potpisanim po ministrici Martini Dalić, sukladno članku 24. stavku 2. Zakona o postupku izvanredne uprave, uputilo Vladi RH Prijedlog odluke o prijedlogu za imenovanje izvanrednog povjerenika u trgovačkom društvu AGROKOR d.d., kojim se na ovu funkciju predlaže imenovati Ante Ramljak.

Konačno, utvrđeno je da je, na temelju toga prijedloga, Vlada RH na sjednici 10. travnja 2017.g. donijela Odluku o prijedlogu da se izvanrednim povjerenikom u trgovačkom društvu AGROKOR d.d. imenuje Ante Ramljak te da je istog dana rješenjem Trgovačkog suda Ante Ramljak imenovan na istu funkciju.

Povjerenstvo tumači da je situacija u kojoj je ista osoba prvo bila članom neformalno angažirane grupe stručnjaka koja je sudjelovala u izradi nacrta zakona o posebnom postupku upravljanja kompanijom u krizi, a onda odmah potom bude imenovana na glavnu i odgovornu funkciju upravljanja tom kompanijom te dolazi u poziciju da primjenjuje i koristi ovlasti i prava propisana istim zakonom u čijoj je izradi sudjelovala, predstavlja za tu osobu situaciju dvostruke uloge odnosno sukoba interesa. Ovaj sukob interesa prvenstveno proizlazi iz činjenice da već sami zakon, u čijoj je izradi Ante Ramljak sudjelovao, propisuje uvjete za imenovanje, status i materijalna prava izvanrednog povjerenika, ali i iz mogućnosti da izvanredni povjerenik navedene ovlasti iskoristi radi vlastitog probitka ili probitka povezanih osoba.

Vezano za uvjete za imenovanje, iako je Zakon o izvanrednom postupku prilagođen Stečajnom zakonu te su odgovornosti izvanrednog upravitelja propisane na isti način kao za stečajnog upravitelja, u članku 11. Zakona o postupku izvanredne uprave, kojim su propisani uvjeti za imenovanje, nisu zadržani svi uvjeti imenovanja stečajnih upravitelja, već su svedeni samo na uvjete koje mora zadovoljavati član uprave trgovačkog društva. Samim time omogućeno je puno širem krugu osoba da budu postavljeni na ovu funkciju, pa tako primjerice ne moraju biti upisani na listu stečajnih upravitelja za nadležni sud, što je preduvjet sukladno Stečajnom zakonu.

Nadalje, u pogledu materijalnih prava izvanrednog povjerenika, Zakonom o postupku izvanredne uprave propisano je da izvanredni povjerenik ima pravo na redovitu mjesečnu nagradu u visini prosječne mjesečne plaće člana uprave dužnika, a čiju visinu određuje nadležni ministar. U postupku je utvrđeno da je, na temelju ove odredbe, Ante Ramljak ostvarivao gore utvrđeni iznos plaće za funkciju izvanrednog povjerenika.

Vezano za status izvanrednog povjerenika, utvrđeno je da je, sukladno navedenom talijanskom zakonu, koji je korišten kao poredbeni pravni uzor za propisivanje instituta izvanredne uprave, izvanredni povjerenik, u pogledu izvršavanja njegovih dužnosti ima status javnog dužnosnika, što je izostavljeno iz Zakona o izvanrednoj upravi. Može se zaključiti da bi ovakva odredba, da je primijenjena i u hrvatskom zakonu, posljedično dovela do toga da bi izvanredni povjerenik bio dužnosnik sa svim pravima i obvezama, pa tako i obvezom poštivanja ZSSI-a odnosno obvezom izbjegavanja sukoba interesa u obnašanju ove dužnosti.

Prema tome, dužnosnici je trebalo biti razvidno da sama okolnost da se za izvanrednog povjerenika imenuje bilo koji član neformalne radne skupine (pa tako i Ante Ramljak), za tu osobu predstavlja *apriori* kompromitirajuću situaciju. Naime, na temelju opisanih okolnosti opravdano u javnosti nastaje dojam da je osoba koja je sudjelovala u izradi nacrta Zakona mogla utjecati da odredbama toga Zakona budu propisani uvjeti za imenovanje izvanrednog povjerenika koje i sama ispunjava te redovita primanja.

Sukladno Zakonu o postupku izvanredne uprave, pored ostalog, ovlast odnosno nadležnost dužnosnice Martine Dalić, kao ministrice gospodarstva, poduzetništva i obrta, bila je podnošenje Vladi RH prijedloga osobe za izvanrednog povjerenika. Ujedno, dužnosnica je, u svojstvu članice Vlade RH, bila ovlaštena glasovati o odluci Vlade RH o prijedlogu izvanrednog povjerenika.

 Dužnosnici su, sukladno članku 5. ZSSI-a, dužni i odgovorni postupati na način kojim se jača povjerenje građana u tijela javne vlasti, pri čemu su dužni otkloniti svaku sumnju da su određeni interesi utjecali ili mogli utjecati na donošenje odluka u obnašanju dužnosti, vodeći brigu o transparentnosti i vjerodostojnosti svojeg postupanja. O navedenom je dužnosnica Martina Dalić trebala voditi računa prilikom obnašanja dužnosti prve potpredsjednice Vlade RH i ministrice gospodarstva, poduzetništva i obrta, pa tako i prilikom predlaganja Ante Ramljaka za izvanrednog povjerenika.

Imajući u vidu veličinu koncerna AGROKOR d.d. i s njim povezanih trgovačkih društava te značaj i moguće posljedice krize za cjelokupno gospodarstvo Republike Hrvatske te, posljedično tome, nastali izniman interes javnosti za postupanje Vlade RH s ciljem prevladavanja mogućih posljedica ove krize, dužnosnica Martina Dalić je bila odgovorna štiti vjerodostojnost kako sebe kao potpredsjednice Vlade RH i ministrice, tako i Vlade RH u cjelini, na način da za izvanrednog povjerenika predloži imenovanje neke druge osobe koja nije bila član predmetne neformalne radne skupine.

Stoga je dužnosnica Martina Dalić, suodgovorna za imenovanje osobe izvanrednog povjerenika, inicijalno kao ministrica nadležnog ministarstva, a onda i kao članica Vlade RH koja je uputila prijedlog imenovanja nadležnom sudu. Pritom Povjerenstvo uzima u obzir da je, sukladno očitovanju Vlade RH, doseg političkog dogovora u Vladi RH bio okupljanje neformalne radne skupine i izrada nacrta Zakona, ali ne i daljnje postupanje u provedbi toga Zakona.

U slučaju da je u ovom postupku utvrđeno da je dužnosnica prema prethodnom dogovoru s Antom Ramljakom, dala nalog neformalnoj radnoj skupini da izradi nacrt zakona koji propisuje navedene uvjete imenovanja, status i prava izvanrednog povjerenika, imajući već tada namjeru Antu Ramljaka predložiti izvanrednim povjerenikom s ciljem da on ostvari određeni probitak, tada bi se razmatralo neko od zabranjenih djelovanja dužnosnika, propisanih u članku 7. ZSSI-a.

Slijedom navedenog, Povjerenstvo je na temelju prikupljenih podataka i dokumentacije utvrdilo da je dužnosnica Martina Dalić počinila povredu načela djelovanja propisanih člankom 5. stavkom 1. ZSSI-a, predlažući, u ime Ministarstva gospodarstva, poduzetništva i obrta, Vladi Republike Hrvatske da se Trgovačkom sudu u Zagrebu predloži imenovanje Ante Ramljaka za izvanrednog povjerenika u koncernu AGROKOR d.d., unatoč znanju dužnosnice da je isti bio član neformalne radne skupine za izradu nacrta prijedloga Zakona o postupku izvanredne uprave, čime je propustila postupiti odgovorno.

Stoga je Povjerenstvo donijelo odluku kao u točki II. izreke ove odluke.

Nadalje, predmetnom Odlukom o pokretanju postupka od 18. svibnja 2018.g. dužnosnici Martini Dalić stavljena je na teret i moguća povreda članka 5. stavka 1. i 4. ZSSI-a vezano na okolnost da su pojedine druge osobe iz neformalne radne skupine kasnije stupale u izravni ili neizravni poslovni odnos s koncernom AGROKOR d.d.

Naime, u postupku je utvrđeno da je Ante Ramljak, dan nakon imenovanja na funkciju izvanrednog povjerenika koncerna AGROKOR d.d. u krizni menadžment izvanredne uprave angažirao osobe koje su prethodno, zajedno s njime, bile angažirane u neformalnoj radnoj skupini za izradu Zakona o postupku izvanredne uprave (Tomislava Matića, Branimira Bricelja, Tončija Korunića, Borisa Šavorića i Zorana Besaka). Pritom iz citiranih iskaza i medijskih tekstova proizlazi da su navedene poslove obavljali oko dva tjedna te da je za poslove u kriznom menadžmentu naknada isplaćena samo Odvjetničkom društvu Šavorić i partneri.

Iz iskaza Ante Ramljaka proizlazi da su neki od članova predmetne neformalne radne skupine, u svojstvu članova kriznog menadžmenta, izravno sudjelovali u postupku odabira savjetnika za restrukturiranje (Marko Delić, Branimir Bricelj i Tomislav Matić).

Nadalje, utvrđeno je da za savjetnika za restrukturiranje koncerna AGROKOR d.d., sukladno članku 12. stavka 11. Zakona o postupku izvanredne uprave, imenovana tvrtka AlixPartners počevši od 25. travnja 2017.g., na temelju prethodnog odobrenja danog od Ministarstva gospodarstva, poduzetništva i obrta.

Konačno, utvrđeno je da je savjetnik za restrukturiranje, tvrtka AlixPartners, istog dana nakon što je izabran i angažiran od strane izvanredne uprave koncerna AGROKOR d.d., kao podizvođače u poslovima savjetovanja izvanredne uprave, angažirao trgovačka društva TEXO MANAGEMENT d.o.o., u kojem je Ante Ramljak bio zaposlen do imenovanja izvanrednim povjerenikom te čiji je direktor i jedini vlasnik Tomislav Matić, zatim ALTERA SVJETOVANJE d.o.o., u kojem su Branimir Bricelj i Marko Delić suvlasnici i članovi uprave te INTERKAPITAL vrijednosni papiri d.o.o., u kojem je Tonći Korunić prokurist, a Matko Maravić predsjednik uprave, dakle osobe koje su s Antom Ramljakom prije kratkog vremena surađivale u predmetnoj neformalnoj radnoj skupini na izradi Zakona o postupku izvanredne uprave te koje je većinom Ante Ramljak angažirao u kriznom menadžmentu.

Povjerenstvo napominje da predmet ovog postupka nije razmatranje niti ocjena je li tvrtka AlixPartners opravdano izabrana za glavnog savjetnika za restrukturiranje, niti jesu li tvrtke koje je angažirao AlixPartners kao podizvođače, odnosno izvanredni povjerenik izravno (Odvjetničko društvo Šavorić & Partneri) imale sve potrebne kvalifikacije za usluge savjetovanja u restrukturiranju kao niti jesu li obavljali poslove za koje su tvrtki AlixPartners ispostavljali račune i je li cijena pruženih usluga opravdana i uobičajena.

Navedene okolnosti postupanja izvanrednog povjerenika Ante Ramljaka stvaraju percepciju da je svoju funkciju iskoristio kako bi omogućio lukrativne poslove svojem bivšem poslodavcu, a onda i osobama s kojima je netom surađivao na izradi zakona na temelju kojeg su navedeni poslovni odnosi omogućeni. Međutim, s obzirom da Ante Ramljak u funkciji izvanrednog povjerenika nije dužnosnik, Povjerenstvo je u ovom postupku razmatralo postoji li odgovornost dužnosnice vezano za nastanak navedenih angažmana.

Razmatrajući eventualnu odgovornost dužnosnice Martine Dalić, sukladno Odluci o pokretanju postupka, Povjerenstvo je uzelo u obzir da, na temelju Povjerenstvu danih očitovanja, nije utvrdilo da bi dužnosnica već prilikom predlaganja Ante Ramljaka za izvanrednog povjerenika bila upoznata s njegovom namjerom da će u krizni menadžment angažirati navedene članove neformalne radne skupine (iz očitovanja dužnosnice i očitovanja Ante Ramljaka Povjerenstvu proizlazi da je to saznala tek nakon što je Ante Ramljak to objavio na konferenciji za novinare dan nakon imenovanja).

Nadalje, Povjerenstvo je na temelju dokumentacije dostavljene Povjerenstvu od strane Ministarstva gospodarstva, poduzetništva i obrta, utvrdilo da je dužnosnica za potrebe analize ponuda i davanje prethodnog odobrenja za izbor savjetnika za restrukturiranje imenovala posebno Povjerenstvo koje su činili pomoćnik ministrice i dvoje službenika Ministarstva, zatim da je to povjerenstvo provelo analizu ponuda i suglasilo se da je najbolja ponuda tvrtke AlixPartners, na temelju čega je onda dužnosnica dostavila izvanrednoj upravi koncerna AGROKOR d.d. prethodnu suglasnost.

Pritom, proizlazi da dužnosnica Martina Dalić na temelju uvida u dokumentaciju dostavljenu iz koncerna AGROKOR d.d. nije niti mogla saznati koje su osobe prethodno provele analizu ponuda u koncernu AGROKOR d.d. niti je iz predmetnih ponuda bilo nedvojbeno da će AlixPartners angažirati domaće tvrtke kao podizvođače niti je bilo razvidno koje će to tvrtke biti.

Konačno, Povjerenstvo je imalo u vidu i da Ministarstvo gospodarstva, poduzetništva i obrta nije nadležno dati suglasnost pa onda niti nadzirati pravne osobe koje su angažirane od izvanredne uprave kao dodatni savjetnici ili podizvođači niti iz zakona proizlazi da isto Ministarstvo ima ikakve ovlasti upliva u poslovne odnose koncerna AGROKOR d.d. s glavnim savjetnikom za restrukturiranje, a tim više niti u poslovne odnose savjetnika za restrukturiranje s podizvođačima.

Slijedom gore navedenog, u odnosu na okolnost da su pojedine osobe (odnosno pravne osobe čiji su vlasnici udjela ili zaposlenici), koji su bili članovi neformalne radne skupine Vlade RH, kasnije stupale u poslovni odnos, izravno ili kao podizvođači s izvanrednom upravom koncerna AGROKOR d.d. Povjerenstvo nije utvrdilo da bi, postojala odgovornost dužnosnice Martine Dalić za povredu načela obnašanja dužnosti iz članka 5. stavka 1. ZSSI-a, u smislu da je morala biti upoznata (u vidu formalne radnje izvanrednog povjerenika) s navedenim angažmanom podizvođača i da bi uz to imala formalnu ovlast izravne intervencije koju je propustila upotrijebiti.

Međutim, u vezi gore navedenih okolnosti Povjerenstvo je utvrdilo da je dužnosnica počinila povrede načela djelovanja u smislu netransparentnog i nevjerodostojnog postupanja u pogledu odbijanja davanja potpunih informacija javnosti, a posebno zastupnicima Hrvatskog sabora o vanjskim stručnjacima koji su angažirani od strane Vlade RH na izradi nacrta Zakona o postupka izvanredne uprave i čijim je radom osobno rukovodila.

 Nesporno je utvrđeno da je dužnosnica osobno raspolagala podatkom o svim vanjskim stručnjacima angažiranim od strane Vlade RH, neovisno o činjenici što radna skupina nije formalno imenovana, s obzirom da je rukovodila njihovim radom.

U postupku je utvrđeno, kako je već navedeno, da je dužnosnica prvi put izvijestila javnost o radu Vlade RH na pripremi Zakona o postupku izvanredne uprave na konferenciji za tisak održanoj 24. ožujka 2017.g., kojom prilikom nije navela da bi na izradi nacrta zakona bili angažirani vanjski stručnjaci niti njihova imena.

Kako je utvrđeno iz citiranih medijskih članaka, mediji odnosno javnost su počeli izričito tražiti podatak koji su vanjski stručnjaci bili angažirani na izradi nacrta Zakona o postupku izvanredne uprave odmah po objavi osoba koje je izvanredni povjerenik Ante Ramljak angažirao u svom kriznom menadžmentu na konferenciji za tisak održanoj 11. travnja 2017.g. Mediji su od tada opetovano tražili navedeni podatak, bilo pisanim putem od Ministarstva na čijem je čelu bila dužnosnica Martina Dalić ili od dužnosnice osobno kada se obraćala medijima ili u medijskim gostovanjima.

Povjerenstvo je konkretno utvrdilo da je Ministarstvo gospodarstva, poduzetništva i obrta u travnju 2017.g. odbilo dati ovaj podatak novinarima portala *tportal.hr* i *index.hr*, iako je potvrđena činjenica da su angažirani vanjski financijski i pravni stručnjaci, a tada se već u javnosti pojavila informacija da je u izradi nacrta Zakona sudjelovao odvjetnik Boris Šavorić.

Utvrđeno je da je u međuvremenu u listopadu 2017.g. u medijskom prostoru i Povjerenica za informiranje iskazala stav da javnost ima pravo znati tko je sve sudjelovao u pisanju Zakona o postupku izvanredne uprave,

Zatim, utvrđeno je da je krajem listopada 2017.g. sam Ante Ramljak potvrdio da je konzultiran prilikom izrade nacrta toga Zakona, kao i da je 9. studenog 2017.g. izvanredni povjerenik medijima dao na uvid popis svih savjetnika izvanredne uprave koncerna AGROKOR d.d., dakle i predmetne tri tvrtke koje su bile angažirane kao podizvođači tvrtke AlixPartners.

I u tim okolnostima, istog dana na gostovanju na NOVA TV, na izravno pitanje novinara, dužnosnica je odbila navesti imena vanjskih stručnjaka koji su bili članovi predmetne neformalne radne skupine.

Nadalje, utvrđeno je da je nakon toga početkom 2018.g. u medijima otkriven i podatak o visini naknada koje su tvrtke TEXO MANAGEMENT d.o.o. i ALTERA SAVJETOVANJE d.o.o. ostvarivale temeljem poslovnog odnosa s tvrtkom AlixPartners po osnovi pružanja usluga savjetovanja za potrebe izvanredne uprave.

Utvrđeno je da su na temelju ovih angažmana od strane tvrtke AlixPartners, a koje usluge su posredno primljene i plaćene od strane koncerna AGROKOR d.d., trgovačka društva TEXO MANAGEMENT d.o.o., ALTERA SAVJETOVANJE d.o.o. i INTERKAPITAL vrijednosni papiri d.o.o. ostvarili višemilijunske naknade. Pritom se ne dovodi u pitanje jesu li usluge koje su plaćene izvršene niti vrijede li toliko, ali je činjenica da su ovi angažmani, pogotovo za društva TEXO MANAGEMENT d.o.o., ALTERA SAVJETOVANJE d.o.o., doveli do drastičnog povećanja prihoda u odnosu na prethodnu poslovnu godinu.

Unatoč svim ovim spoznajama u javnosti dužnosnica je i dalje odbijala u medijima dati informaciju o tome koji su vanjski stručnjaci sudjelovali u izradi predmetnog zakona.

 Povjerenstvo je, kako je već navedeno, na temelju očitovanja Vlade RH utvrdilo da je odluka Vlade RH odnosno koalicijskih partnera bila da se neće javno komunicirati s javnošću aktivnost Vlade RH na analizi i pripremi Zakona o postupku izvanredne uprave. Dakle, sukladno ovom obrazloženju, ova se diskrecija odnosila na činjenicu da Vlada RH traži zakonsko rješenje i da će potencijalno biti takav poseban postupak primijenjen na koncern AGROKOR d.d., ali isto obrazloženje diskrecije ne odnosi se odnosno ne opravdava izbjegavanje davanja u javnost podatka koje su osobe surađivale na izradi zakonskog rješenja nakon što je u javnosti obznanjen podatak da Vlada RH upravo radi na ovom zakonskom rješenju na konferenciji za tisak koju je dužnosnica održala 24. ožujka 2017.g.

Još manje postoji opravdanje za ne davanje ovog podatka nakon što je Zakon o postupku izvanredne uprave prošao proceduru izglasavanja konačnog prijedloga zakona 31. ožujka 2017.g. i nakon što je Zakon stupio na snagu 7. travnja 2017.g., a pogotovo nakon što je otvoren postupak izvanredne uprave nad koncernom AGROKOR d.d. i imenovan izvanredni povjerenik Ante Ramljak 10. travnja 2017.g.

Naime, dužnosnica Martina Dalić je u okviru obveze transparentnosti odnosno davanja podataka vezanih uz obnašanje dužnosti potpredsjednice Vlade RH i ministrice gospodarstva, poduzetništva i obrta bila dužna na izričito traženje medija dati informaciju koji su vanjski stručnjaci sudjelovali u izradi predmetnog Zakona jer je nedvojbeno, s obzirom da je istom skupinom rukovodila, tim podatkom raspolagala, bez obzira što nije formalnom odlukom imenovana radna skupina.

Pritom Povjerenstvo ne prihvaća argument koji je dužnosnica iznijela u svojem očitovanju da se takav podatak do sada nije tražio prilikom izrade drugih zakona, jer je u ovom slučaju postojao izniman i osnovan interes javnosti.

Isto tako, Povjerenstvo ne prihvaća argument dužnosnice da je time štitila identitet državnih službenika koji su radili na zakonu, jer mediji su ionako tražili podatke o vanjskim stručnjacima, a s druge strane, imena osoba koji obavljaju poslove državne službe nisu tajna, pa tako ne bi bila tajna ni imena nadležnih službi u nadležnim tijelima koja su radila na pripremi nacrta prijedloga Zakona ili davanju mišljenja.

Pored navedenog, Povjerenstvo ne prihvaća niti argument da su neke od osoba koje su angažirane tražile diskreciju. Ovakvo traženje ne proizlazi niti iz iskaza Ante Ramljaka i Zorana Besaka, a niti je dužnosnica tvrdila, a još manje dokazala da bi se Vlada RH ugovorom ili na drugi način obvezala na tajnost identiteta predmetnih vanjskih stručnjaka. Uvažavanje zahtjeva za diskrecijom, u okolnostima kada su znanje i informacije, stečene u konkretnom angažmanu od Vlade RH, ovim stručnjacima upravo omogućile da budu u prednosti za kasniji konzultantski angažman u koncernu AGROKOR d.d., može se smatrati osobito neopravdanim.

U utvrđenim okolnostima netransparentnost dužnosnice u pogledu predmetnih podataka traženih u medijima i javnosti nedvojbeno je stvorila u javnosti negativnu percepciju i uzrokovala narušavanje povjerenja građana u tijela javne vlasti i stoga predstavlja povredu načela obnašanja dužnosti iz članka 5. ZSSI-a. U tom smislu očitovala se i sama dužnosnica prilikom obraćanja medijima nakon podnošenja ostavke na dužnost.

Nesporno je da Vlada RH može po potrebi angažirati i vanjske stručnjake kako bi došla do adekvatnog i kvalitetnog zakonskog teksta. Međutim u situaciji kada su članovi predmetne neformalne radne skupine pružili svoju stručnu pomoć bez naknade, a pri čemu izrada nacrta nije rađena redovnim putem u resornom ministarstvu, već po hitnom postupku i uz rukovođenje i osobni angažman dužnosnice Martine Dalić, može se steći dojam da su navedeni stručnjaci obavljanjem navedenih poslova pružili uslugu dužnosnici. S druge strane, u situaciji kada je predmetnim zakonom predviđena funkcija i prava izvanrednog povjerenika, kao i angažman pravnih i drugih specijaliziranih savjetnika, a potom dužnosnica za funkciju izvanrednog povjerenika Vladi RH predlaže jednog od članova neformalne radne skupine, a vrlo kratko potom većina drugih članova iste neformalne radne skupine stupaju u izravne ili posredne poslovne odnose s koncernom AGROKOR d.d. i time ostvaruju značajnu imovinsku korist, može se steći dojam da se time istim vanjskim stručnjacima htjela pružiti protuusluga te da je takav odnos bio razlog netransparentnog postupanja dužnosnice u pogledu navođenja imena i prezimena vanjskih stručnjaka koji su kao članovi neformalne radne skupine bili angažirani na pisanju zakona.

Pored navedenog, Povjerenstvo ističe da je važno izbjegavati situacije da Vlada RH, kao tijelo državne izvršne vlasti, osobe koje je prethodno diskrecijskom odlukom angažirala kao stručnjake radi stvaranja pravnog okvira rješavanja nekog značajnog gospodarskog problema, onda imenuje (ili predlaže imenovanje) u tijela upravljanja poslovnog subjekta koji je taj gospodarski problem prouzročio ili eventualno daje suglasnost za zapošljavanje ili stupanje u poslovni odnos ovih osoba s navedenim subjektom.

Pri takvom postupanju može se stvoriti dojam da tijela državne vlasti omogućuju krugu diskrecijski odabranih privatnih osoba da kroz takav angažman steknu povlaštene informacije o stanju insolventnog subjekta i specifično znanje za provedbu tog pravnog okvira u čijem stvaranju sudjeluju, a onda te informacije i znanje koriste za ostvarivanje dugotrajnijih lukrativnih poslovnih odnosa upravo u poslovnom subjektu koji je uveden u posrednu kontrolu državne vlasti putem propisanog pravnog okvira. U situaciji kada se podatak o prethodnom angažmanu ovih stručnjaka od strane Vlade RH na izričito traženje odbija dati medijima i javnosti, stječe se dojam da je to namjerno odnosno da se prikriva određena namjera takvog dvostrukog angažmana.

Slijedom navedenog, Povjerenstvo je na temelju prikupljenih podataka i dokumentacije utvrdilo da je dužnosnica Martina Dalić počinila povredu načela djelovanja propisanog člankom 5. stavkom 4. ZSSI-a, time što u razdoblju nakon konferencije za medije, održane dana 24. ožujka 2017.g., na kojoj je objavljena informacija o zakonodavnoj aktivnosti Vlade RH vezanoj za problematiku krize koncerna AGROKOR d.d., unatoč iskazanom velikom interesu javnosti i medija, nije navela imena vanjskih stručnjaka angažiranih u neformalnoj radnoj skupini za izradu nacrta prijedloga Zakona o postupku izvanredne uprave, slijedom čega građani nisu bili upoznati s postupanjem dužnosnice koje je u vezi s obnašanjem njezine javne dužnosti, čime je dužnosnica propustila postupiti transparentno.

Stoga je Povjerenstvo donijelo odluku kao u točki III. izreke ove odluke.

Pored navedenog, utvrđeno je da je dužnosnica prilikom saslušanja pred članovima Odbora za gospodarstvo na tematskoj sjednici o Izvješću o poslovanju Agrokora, održanoj 15. veljače 2018.g., izbjegla dati potpuni i jasan odgovor na izravno pitanje o tome koji su sve vanjski stručnjaci bili angažirani na izradi nacrta Zakona o postupku izvanredne uprave te da su bili okupljeni u neformalnu radnu skupinu.

Tom prilikom dužnosnica je navela da se prilikom pripreme nacrta toga Zakona konzultirala s Antom Ramljakom i Tomislavom Matićem. Međutim, dužnosnica nije jasno navela da su vanjski stručnjaci okupljeni u neformalnu radnu skupinu da bi zajedno s dužnosnicom radili na izradi nacrta. Zatim, iz odgovora dužnosnice da je njena veza s Borisom Šavorićem nikakva nije bilo razvidno da je on sudjelovao i u kojoj mjeri u izradi nacrta toga Zakona. Konačno, dužnosnica uopće nije navela ostale angažirane stručnjake, u prvom redu inicijalno predložene članove neformalne radne skupine Branimira Bricelja, Tonćija Korunića i Zorana Besaka, a onda i ostale osobe za koje je utvrđeno da su bili sudionici rada i korespondencije vezano za nacrt Zakona. (Toni Smrček, Matko Maravić, Marko Delić).

Sukladno članku 44., 75. i 76. Poslovnika Hrvatskog sabora Odbor za gospodarstvo radno je tijelo Hrvatskog sabora koje u svojem članstvu ima predsjednika, potpredsjednika i 11 članova iz reda zastupnika u Hrvatskom saboru te koji u svojoj nadležnosti ima utvrđivanja i praćenja provođenja politike te je matično radno tijelo Hrvatskog sabora nadležno za pitanja iz djelokruga Ministarstva gospodarstva, poduzetništva i obrta, pa tako i za pitanja primjene Zakona o postupku izvanredne uprave na koncern AGROKOR d.d. U okviru ovih nadležnosti, kao i svaki drugi odbor Hrvatskog sabora, Odbor za gospodarstvo na svojim sjednicama ima pravo propitivati rad čelnika tijela državne uprave iz konkretnog resora i u tom smislu pitanja koja postavljaju članovi toga odbora se mogu poistovjetiti sa pitanjima saborskih zastupnika ministrima.

Sukladno članku 71. Ustava Republike Hrvatske („Narodne novine“ broj 56/90, 135/97, 08/98, 113/00, 124/00, 28/01, 41/01, 55/01, 76/10, 85/10, 05/14), Hrvatski sabor je predstavničko tijelo građana i nositelj zakonodavne vlasti u Republici Hrvatskoj. Sukladno članku 86. Ustava RH, zastupnici imaju pravo postavljati pitanja Vladi RH i ministrima, a u smislu članaka 112. i 113. Ustava, i pojedini članovi Vlada RH su odgovorni Hrvatskom saboru za svoje područje rada i o povjerenju Hrvatskog sabora ovisi njihov status.

S obzirom da Vlada RH odnosno pojedini član Vlade svoj status temelji i u povjerenju Hrvatskog sabora te tijekom mandata ovo povjerenje opravdava kroz davanje odgovora na zastupnička pitanja bilo na plenarnoj sjednici, bilo radnim tijelima Hrvatskog sabora, obveza dužnosnika koji su članovi Vlade RH da u obnašanju dužnosti postupaju vjerodostojno, sukladno članku 5. stavku 1. ZSSI-a, manifestira se i kao obveza davanja točnih i cjelovitih odgovora na pitanja zastupnika u Hrvatskom saboru, kao izabranih članova najvišeg predstavničkog tijela građana u Republici Hrvatskoj.

Stoga Povjerenstvo smatra da je u odnosu na utvrđeni propust dužnosnice da jasno i potpuno da traženi odgovor pred članovima Odbora Hrvatskog sabora za gospodarstvo, postupila suprotno obvezi vjerodostojnog obnašanja dužnosti.

Slijedom navedenog, Povjerenstvo je na temelju prikupljenih podataka i dokumentacije utvrdilo da je dužnosnica Martina Dalić počinila povredu načela djelovanja propisanih člankom 5. stavkom 1. ZSSI-a, time što na upit zastupnika u Hrvatskom saboru, prilikom saslušanja pred Odborom za gospodarstvo na tematskoj sjednici o Izvješću o poslovanju koncerna AGROKOR d.d., održanoj 15. veljače 2018.g., nije navela imena vanjskih stručnjaka okupljenih u neformalnoj radnoj skupini za izradu nacrta prijedloga Zakona o postupku izvanredne uprave, čime je dužnosnica propustila postupiti vjerodostojno.

Stoga je Povjerenstvo donijelo odluku kao u točki IV. izreke ove odluke.

Povjerenstvo napominje da sukladno članku 42. ZSSI-a, nije predviđena mogućnost izricanja sankcija za utvrđene povrede načela djelovanja u obnašanju javnih dužnosti iz članka 5. ZSSI-a.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Martina Dalić, osobna dostava
2. Objava na internetskoj stranici Povjerenstva
3. Pismohrana